Komunikazzjoni mill-Kummissjoni lill-Kunsill, lill-Parlament Ewropew u lill-Kumitat Ekonomiku u Soċjali Ewropew - Jiġu megħluba d-diffikultajiet marbuta ma’ l-ostakli tat-taxxa fuq il-korporazzjonijiet ta’ l-intrapriżi ż-żgħar u ta’ daqs medju fis-Suq Intern - Il-punti prinċipali ta’ skema pilota possibbli għal Tassazzjoni fl-Istat ta’ l-Oriġini {SEC(2005)1785} /* KUMM/2005/0702 finali */





[pic] | KUMMISSJONI TAL-KOMUNITAJIET EWROPEJ | Brussel 23.12.2005 KUMM(2005) 702 finali KOMUNIKAZZJONI MILL-KUMMISSJONI LILL-KUNSILL, LILL-PARLAMENT EWROPEW U LILL-KUMITAT EKONOMIKU U SOĊJALI EWROPEW Jiġu megħluba d-diffikultajiet marbuta ma’ l-ostakli tat-taxxa fuq il-korporazzjonijiet ta’ l-intrapriżi ż-żgħar u ta’ daqs medju fis-Suq Intern – il-punti prinċipali ta’ skema pilota possibbli għal Tassazzjoni fl-Istat ta’ l-Oriġini {SEC(2005)1785} WERREJ 1. Daħla 3 1.1. L-għan tal-Komunikazzjoni 3 1.2. L-azzjoni preċedenti tal-Kummissjoni biex tittejjeb is-sitwazzjoni fiskali ta’ l-SMEs 4 2. Il-ħtieġa sabiex tittejjeb il-pożizzjoni fiskali ta’ l-intrapriżi ż-żgħar u ta’ daqs medju fis-Suq Intern 4 2.1. L-ostakli tat-taxxa fuq il-kumpaniji fis-Suq Intern u r-rilevanza tagħhom għall-SMEs 4 2.2. Konklużjoni u l-ħtieġa għal azzjoni min-naħa ta’ l-UE 7 3. It-Tassazzjoni fl-Istat ta’ l-Oriġini bħala metodu promettenti sabiex ikunu megħluba d-diffikultajiet marbuta ma’ l-ostakli tat-taxxa fuq il-kumpaniji għall-SMEs 9 3.1. Il-metodu bażiku u kemm huwa xieraq għall-SMEs 9 3.2. L-iżvilupp ta’ l-idea s’issa 10 4. Konklużjoni u l-Prospettivi 12 L-ANNESS 14 Il-punti prinċipali ta’ skema pilota possibbli ta’ Tassazzjoni fl-Istat ta’ l-Oriġini għall-intrapriżi ż-żgħar u ta’ daqs medju 14 1. DAħLA 1.1. L-għan tal-Komunikazzjoni Biex jinkisbu l-objettivi ta’ Liżbona tinħtieġ azzjoni fil-qasam tat-taxxi. | Il-Komunikazzjoni tal-Kummissjoni lill-Kunsill Ewropew tar-Rebbiegħa COM(2005)24 u b’mod partikolari d-dokument ta’ magħha SEC(2005)192, il-Pjan ta’ Azzjoni ta’ Liżbona, taw impetu ġdid sabiex jinkisbu l-objettivi ta’ Liżbona, fost l-oħrajn fil-qasam tat-taxxi. F’dan il-kuntest, il-konklużjonijiet tal-Presidenza tal-Kunsill Ewropew tat-23 ta’ Marzu 2005 ripetutament jenfasizzaw ir-rwol importanti ta’ l-intrapriżi ż-żgħar u ta’ daqs medju (l-SMEs) u jagħmlu sejħa għal azzjonijiet ta’ politika wesgħin favur l-SMEs[1]. | Dan huwa minnu b’mod partikolari għall-intrapriżi ż-żgħar u ta’ daqs medju. | Il-problema bażika hija li filwaqt li l-SMEs għandhom rwol pre-eminenti fl-iżvilupp ekonomiku ta’ l-Unjoni Ewropew, il-parteċipazzjoni ta’ l-SMEs fis-Suq Intern hija ferm inqas minn dik ta’ kumpaniji li huma akbar fid-daqs, mhux l-inqas minħabba raġunijiet fiskali. Dan iwassal għal ineffiċjenzi ekonomiċi u għaldaqstant għal potenzjal mitluf għat-tkabbir ekonomiku u għall-ħolqien ta’ l-impjiegi, li jikkompromettu l-kisba ta’ l-objettivi mġedda ta’ Liżbona. Għaldaqstant, hemm sejħa għal azzjoni xierqa sabiex titrawwem l-espansjoni transkonfinali ta’ l-SMEs fil-programm multiannwali għall-intrapriża u għall-intraprenditorija, u b’mod partikolari għall-SMEs (2001-2005)[2] u fil-Pjan ta’ Azzjoni tal-Kummissjoni: L-Aġenda Ewropea għall-Intraprenditorija[3]. Barra minn hekk, il-Komunikazzjoni reċenti tal-Kummissjoni dwar il-kontribuzzjoni tal-politika dwar it-tassazzjoni u d-dwana għall-istrateġija ta’ Liżbona u l-Komunikazzjoni dwar il-politika moderna għall-SMEs għat-tkabbir u għall-impjiegi[4] jirreferu għall-ħtieġa ta’ qafas xieraq tat-taxxi għall-SMEs u jsemmu l-inizjattiva tat-Tassazzjoni fl-Istat ta’ l-Oriġini. | "It-Tassazzjoni fl-Istat ta’ l-Oriġini"hija possibbiltà li ta’ min jesploraha. | L-għan ta’ din il-Komunikazzjoni huwa li l-ewwelnett tiddeskrivi l-problemi partikolari li jiffaċċjaw l-SMEs li huma attivi f’aktar minn Stat Membru wieħed fil-qasam tat-taxxa fuq il-kumpaniji u teżamina kif dawn idgħajfu l-funzjonament tas-Suq Intern, u t-tieni, ibbażat fuq ix-xogħol li sar f’dawn l-aħħar snin u fuq l-istrateġija korrenti tal-Kummissjoni għat-taxxa fuq il-kumpaniji, tippreżenta soluzzjoni vijabbli li hija possibbli u li tista’ titwettaq ibbażata fuq il-metodu tat-“Tassazzjoni fl-Istat ta’ l-Oriġini”. Skond il-Kummissjoni, dan il-kunċett jista’ jkun ittestjat b’mod utli mill-Istati Membri u mill-kumpaniji li huma interessati fi skema pilota sperimentali. Kif intwera fil-Valutazzjoni ta’ l-Impatt li tinstab mehmuża ma’ din il-Komunikazzjoni, il-benefiċċju ġenerali u potenzjali ekonomiku għas-Suq Intern huwa wieħed konsiderevoli. | 1.2. L-azzjoni preċedenti tal-Kummissjoni biex tittejjeb is-sitwazzjoni fiskali ta’ l-SMEs L-azzjoni preċedenti tal-Kummissjoni iffokat fuq it-trasferiment tan-negozji … | S’issa, l-azzjonijiet tal-Kummissjoni sabiex tittejjeb is-sitwazzjoni fiskali ta’ l-SMEs iffokaw fuq il-problemi transkonfinali li huma relatati mat-taxxi, għajr għat-taxxa fuq il-korporazzjonijiet. B’mod partikolari, it-trasferiment ta’ l-SMEs, li ta’ spiss huma negozji tal-familja, jinvolvi numru ta’ kwistjonijiet ta’ taxxa li ta’ spiss huma aktar diffiċli u onerużi għalihom milli għal kumpaniji kbar, li huma kkwotati pubblikament. It-taxxi fuq is-suċċessjoni u fuq l-għotjiet li jkunu finanzjarjament effettivi (cash-effective) huma eżempji importanti ta’ dan. Il-Kummissjoni ripetutament irreferiet għal dawn il-kwistjonijiet u ppreżentat rakkomandazzjonijiet dwar il-problemi tat-taxxi li jikkonċernaw it-trasferiment ta’ intrapriżi żgħar u ta’ daqs medju[5] u Komunikazzjoni dwar it-titjib ġenerali ta’ l-ambjent tat-taxxi ta’ l-intrapriżi ż-żgħar u ta’ daqs medju[6]. Il-parti l-kbira tar-rakkomandazzjonijiet jikkonċernaw il-problemi tat-taxxi li huma relatati ma’ l-istatus legali tan-negozji b’sid uniku u tas-sħubijiet, b’mod partikolari s-suċċessjoni ta’ l-SMEs. | … u l-isforzi korrenti s’issa jikkonċentraw fuq it-taxxa fuq il-valur miżjud. | Barra minn hekk, bħalissa qed jitlestew għadd ta’ miżuri biex ikunu indirizzati l-problemi partikolari ta’ l-SMEs fil-qasam tat-taxxa fuq il-valur miżjud (VAT). B’mod partikolari, l-inizjattiva tal-Kummissjoni dwar il-kunċett tal-‘one-stop-shop’ se tagħmilha aktar faċli għall-SMEs sabiex jespandu fis-Suq Intern, għaliex se jkunu jistgħu jieħdu ħsieb l-obbligi tal-VAT tagħhom f’punt wieħed biss ta’ reġistrazzjoni. Għalhekk, minn perspettiva ta’ SME, it-tassazzjoni fuq il-kumpaniji tibqa’ waħda mill-akbar problemi tat-taxxi tas-Suq Intern, li s’issa mhix qed tiġi indirizzata b’mod xieraq fuq livell ta’ l-UE. Barra minn hekk, il-progress f’dan il-qasam u l-miżuri fiskali li huma favorevoli għall-SMEs f’oqsma oħra għandhom isaħħu lil xulxin. | 2. IL-ħTIEġA SABIEX TITTEJJEB IL-POżIZZJONI FISKALI TA’ L-INTRAPRIżI ż-żGħAR U TA’ DAQS MEDJU FIS-SUQ INTERN 2.1. L-ostakli tat-taxxa fuq il-kumpaniji fis-Suq Intern u r-rilevanza tagħhom għall-SMEs Il-kumpaniji jiffaċjaw għadd ta’ ostakli differenti tat-taxxi fis-Suq Intern … | L-analiżi u r-riċerka li saru dan l-aħħar mis-servizzi tal-Kummissjoni[7], li wara ġew ikkonfermati minn istituti ta’ riċerka indipendenti[8], juru li l-attivitajiet ekonomiċi transkonfinali tan-negozji fl-UE qed jiġu mfixkla serjament minn ħafna ostakli differenti tat-taxxa fuq il-kumpaniji. Fi ftit kliem, dawn jikkonċernaw nuqqasijiet fil-leġiżlazzjoni tat-taxxi eżistenti ta’ l-UE u l-implimentazzjoni tagħha f’uħud mill-Istati Membri, in-nuqqas ġenerali ta’ telf-kumpens transkonfinali għall-kumpaniji sussidjarji, il-problemi tat-taxxi b’operazzjonijiet ta’ ristrutturar transkonfinali, l-applikazzjoni tat-trattati dwar tassazzjoni doppja u l-kwistjonijiet ta’ l-ipprezzar tat-trasferiment. Il-piż ogħla jew addizzjonali tat-taxxa li jirriżulta, it-tassazzjoni doppja (ekonomika) u l-ispejjeż għolja biex jikkonformaw mhumiex ta’ inċentiv għall-attività ekonomika transkonfinali fi ħdan is-Suq Intern. | …li l-importanza relattiva tagħhom qed tiżdied b’mod kontinwu. | Meta wieħed iqis il-progress f’bosta oqsma oħra tal-politika, fejn ittieħdu miżuri ta’ armonizzazzjoni jew ta’ għarfien reċiproku, l-importanza relattiva ta’ dawn l-ostakli tat-taxxi żdiedet fl-aħħar snin u bħalissa hija waħda mill-akbar problemi fl-ikkompletar tas-Suq Intern u fit-twettiq tal-potenzjal ekonomiku tiegħu. Għalhekk il-Kummissjoni bħalissa qed taħdem fuq l-implimentazzjoni ta’ “strateġiji fuq żewġ linji”, li jinkludu kemm miżuri għal perjodu ta’ żmien qasir li huma mmirati sabiex isolvu ostakli speċifiċi għall-attivitajiet ekonomiċi transkonfinali fis-Suq Intern, kif ukoll soluzzjonijiet komprensivi għal perjodu ta’ żmien itwal.[9] F’bosta oqsma din l-istrateġija diġà rriżultat fi progress tanġibbli. Qed isir ukoll progress tajjeb bix-xogħol tekniku fuq il-Bażi Komuni Konsolidata għat-Taxxa fuq il-Korporazzjonijiet li jekk kollox imur sew se tipprovdi ‘soluzzjoni’ sistematika, f’perjodu ta’ żmien medju, għall-problemi tat-taxxa fuq il-korporazzjonijiet tas-Suq Intern (fil-parti l-kbira) tal-kumpaniji li huma akbar fid-daqs.[10] Madanakollu, s’issa ma ġie ppreżentat l-ebda rimedju sistematiku għall-problemi speċifiċi tat-taxxa fuq il-kumpaniji ta’ l-SMEs li huma attivi f’aktar minn Stat Membru wieħed. | L-intrapriżi ż-żgħar u ta’ daqs medju jintlaqtu partikolarment ħażin minn dawn l-ostakli … | Madanakollu, rimedju ta’ din ix-xorta huwa meħtieġ. Fl-analiżi tas-servizzi tal-Kummissjoni, li ssemmiet akar ’il fuq, is-sitwazzjoni speċifika ta’ l-SMEs ukoll ingħatat attenzjoni partikolari.[11] Ġeneralment instab li l-ostakli tat-taxxa għal attività ekonomika transkonfinali huma l-istess għall-SMEs u għall-kumpaniji li huma akbar fid-daqs. Madanakollu, l-impatt ta’ ħafna ostakli fuq l-SMEs huwa akbar għaliex, sempliċement minħabba li huma iżgħar, għandhom inqas riżorsi ekonomiċi u umani u inqas kompetenza disponibbli fejn jidħlu t-taxxi. Id-daqs limitat tan-negozju għalhekk jillimita b’mod inerenti l-possibbiltajiet li jkunu evitati ċerti ostakli tat-taxxi. L-effett ħażin ta’ l-ostakli tat-taxxi fuq il-parteċipazzjoni ta’ l-SMEs fis-Suq Intern huwa kkonfermat ukoll minn numru ta’ servejs. Pereżempju, ir-risposti ta’ dawk li għandhom interess għal “Kwestjonarju dwar it-taxxa fuq il-korporazzjonijiet bħala barriera għat-tkabbir fl-UE ta’ l-intrapriżi ż-żgħar u ta’ daqs medju”, li kien ippubblikat mis-servizzi tal-Kummissjoni f’Lulju 2004, wera fost l-oħrajn li madwar terz ta’ l-SMEs fl-UE jqisu t-tassazzjoni fuq il-korporazzjonijiet bħala ostaklu importanti għat-tkabbir transkonfinali.[12] | …l-aktar fejn għandhom x’jaqsmu l-ispejjeż biex jikkonformaw … | Barra minn hekk, kien stabbilit b’mod ċar li hemm ukoll żewġ oqsma addizzjonali li huma ta’ importanza partikolari għall-SMEs.[13] L-ewwelnett, l-SMEs għandhom diffikultajiet partikolari sabiex iħallsu l-ispejjeż għall-konformità li jirriżultaw mill-ħtieġa li jittrattaw ma’ 25 sistema ta’ tassazzjoni differenti. Din is-sejba hija appoġġjata bil-qawwa mill-prattikanti fiskali u mill-federazzjonijiet tan-negozju li jirrappreżentaw l-interessi ta’ l-SMEs[14]. Skond l-UEAPME, l-Assoċjazzjoni Ewropea ta’ l-Intrapriżi tas-Snajja’ Żgħar u ta’ Daqs Medju, “l-ispejjeż biex jikkonformaw li huma relatati mat-taxxi għan-negozji ż-żgħar huma sa 100 darba ogħla milli għall-kumpaniji l-kbar”[15]. Hemm ukoll evidenza xjentifika u kwantitattiva rilevanti ta’ dan il-fenomenu. Minbarra l-istudji ġenerali disponibbli li jissuġġerixxu li l-ispejjeż għall-konformità jonqsu mad-daqs tal-kumpanija u jqiegħdu piż sproporzjonatament ogħla[16] jew saħansitra piż għoli b’mod projbittiv fuq l-SMEs meta mqabbla mal-kumpaniji li huma akbar fid-daqs,[17] is-Servej Ewropew tat-Taxxi[18] li nkiseb mill-Panil tal-Kummissjoni dwar l-Ittestjar tan-Negozji Ewropej ikkonferma l-importanza għall-SMEs ta’ l-ispejjeż għall-konformità li huma kkawżati mit-taxxi. L-ispejjeż għall-konformità li huma relatati mal-bejgħ fil-qasam tat-tassazzjoni fuq il-kumpaniji kienu stmati bħala li huma ħames darbiet ogħla għan-negozji ż-żgħar meta mqabbla man-negozji l-kbar. Għalhekk, minħabba d-daqs iżgħar tan-negozju, l-ispejjeż għall-konformità għolja huma partikolarment rilevanti għall-SMEs u jidher biċ-ċar li jnaffru lil ħafna mid-ditti ta’ din ix-xorta milli jespandu b’mod transkonfinali. | … u problemi ta’ tpaċija tat-telf transkonfinali. | It-tieni, fost l-ostakli l-oħra tat-taxxi għall-attività ekonomika transkonfinali li huma aktar speċifiċi fi ħdan is-Suq Intern, it-tpaċija tat-telf transkonfinali kien identifikat bħala l-aktar ostaklu importanti mill-perspettiva tan-negozji ż-żgħar u ta’ daqs medju. It-telf ta’ spiss iseħħ fil-bidu ta’ l-attività f’pajjiż barrani, jiġifieri eżatt meta dawn l-attivitajiet tipikament ikunu għadhom qed jitmexxew f’intrapriża iżgħar. Il-kumpaniji li huma ikbar fid-daqs ġeneralment ikunu f’pożizzjoni aħjar sabiex jagħmlu użu minn strateġiji għall-ippjanar fiskali u għaldaqstant jiksbu tnaqqis effettiv għat-telf transkonfinali. L-SMEs normalment ma jkollhomx opportunitajiet ta’ ottimizzazzjoni ta’ din ix-xorta. Barra minn hekk, meta wieħed iqis il-bażi kapitali tagħhom, li ġeneralment tkun limitata, huwa partikolarment importanti għan-negozji ż-żgħar li jkunu jistgħu jkomplu l-attività tagħhom minkejja t-telf. | Għall-SMEs l-effett ta’ l-ostakli tat-taxxi transkonfinali ta’ spiss jitħarrxu minħabba regoli favorevoli fuq il-livell domestiku. | Fil-kuntest domestiku, il-parti l-kbira ta’ l-Istati Membri japplikaw arranġamenti speċjali tat-taxxi (inċentivi fiskali jew waqfien temporanju [tax break] mill-ħlas tat-taxxi) għal dawk li jaħdmu għal rashom jew għall-SMEs.[19] Dawn l-arranġamenti, li normalment mhumiex maħsuba għall-attivitajiet ekonomiċi transkonfinali u għall-kwistjonijiet tat-taxxi relatati magħhom, essenzjalment jikkonċernaw id-determinazzjoni tal-bażi tat-taxxi, l-arranġamenti b’rata fissa u metodi oħra semplifikati biex ikun iddeterminat il-profitt. Uħud mill-Istati Membri jagħtu wkoll rati speċifiċi aktar baxxi. It-taħlita ta’ dawn iż-żewġ effetti – l-importanza partikolari ta’ l-ostakli transkonfinali għall-SMEs u s-serħan mill-problemi tat-taxxi domestiċi – jistgħu anki jiftħu t-triq f’termini ta’ bidu ta’ negozju transkonfinali għall-SMEs. | 2.2. Konklużjoni u l-ħtieġa għal azzjoni min-naħa ta’ l-UE L-ostakli tat-taxxa fuq il-kumpaniji huma waħda mir-raġunijiet għal parteċipazzjoni inqas min-naħa ta’ l-SMEs fis-Suq Intern. | L-istatistiċi juru li l-effetti ta’ l-ostakli tat-taxxa fuq il-kumpaniji u l-mod kif dawn jinteraġixxu ma’ fatturi oħra tat-taxxi jew li mhumiex tat-taxxi, fost raġunijiet oħra, iwasslu għal[20] livell relattivament baxx ta’ parteċipazzjoni min-naħa ta’ l-SMEs fis-Suq Intern. Fi kliem ieħor, l-SMEs ta’ spiss joqogħdu lura milli jagħmlu negozju u investimenti transkonfinali minħabba li jinżammu lura mill-problemi fiskali jew għaliex jippreferu transazzjonijiet purament domestiċi, anki meta dawn iħallu inqas qligħ f’termini strettament ekonomiċi. Meta jirnexxielhom jiżviluppaw attivitajiet fi Stati Membri oħra, l-SMEs huma sistematikament suġġetti għal spejjeż għall-konformità u spejjeż finanzjarji ogħla minn kumpaniji li huma akbar fid-daqs u għalhekk jidħlu f’riskju akbar li jfallu (għal kollox u/jew fil-każ ta’ l-aħħar stabbiliment li twaqqaf). | L-ostakli għandhom implikazzjonijiet negattivi li jmorru lil hinn minn purament problema tat-ta’ taxxi. | Minbarra l-barriera għall-parteċipazzjoni fis-Suq Intern, l-ostakli tat-taxxi ta’ l-SMEs għandhom ukoll effetti sekondarji negattivi oħra. Pereżempju, minħabba l-problemi biex jingħata kumpens bħala tpattija għat-telf fil-kumpaniji li jkunu għadhom kemm twaqqfu fi Stati Membri oħra, il-ħolqien ta’ stabbiliment barra mill-pajjiż mhux biss huwa skoraġġit, imma dawn il-problemi jillimitaw ukoll l-aċċess min-naħa tan-negozju għall-finanzi fi stadju essenzjali fiċ-ċiklu ta’ l-iżvilupp ta’ kumpanija, li ta’ spiss tkun suġġetta għal restrizzjonijiet fil-provvista li jkunu imposti minn provvediment finanzjarju ħażin min-naħa tal-banek u ta’ l-istituzzjonijiet finanzjarji l-oħra (b’mod partikolari, fil-każ ta’ kumpaniji li għadhom kemm twaqqfu u li jistrieħu ħafna fuq it-teknoloġija). Dan għandu effett negattiv fuq kondizzjonijiet aktar wesgħin sabiex l-SMEs jibqgħu attivi u jibqgħu jiżviluppaw jew sabiex jespandu b’mod transkonfinali | Dan jikkomprometti l-għan ta’ Liżbona b’diversi modi. | Meta wieħed iqis l-importanza ġenerali ta’ l-SMEs bħala mutur essenzjali għat-tkabbir ekonomiku, in-nuqqas ta’ ħeġġa tagħhom sabiex jipparteċipaw fis-Suq Intern u n-numru żgħir ta’ SMEs li jibqgħu attivi mhux biss tqum ħafna flus lin-negozji individwali, imma taffetwa wkoll b’mod ħażin l-ekonomija ġenerali f’termini ta’ produttività u ta’ ħolqien ta’ impjiegi li huwa neċessarju sabiex jinkisbu u jinżammu livelli baxxi ta’ qgħad, jew f’termini ta’ ħolqien ta’ dħul mit-taxxi sabiex ikunu appoġġjati s-servizzi pubbliċi. Dawn iż-żewġ fatturi huma essenzjali sabiex jinkiseb l-għan finali ta’ koeżjoni soċjali ddikjarat fil-konklużjonijiet tal-Kunsill ta’ Liżbona. | Li jiġu indirizzati l-ostakli tat-taxxa fuq il-kumpaniji hija għalhekk bżonn. | Sabiex isir użu mill-potenzjal ekonomiku sħiħ tas-Suq Intern u sabiex ikun hemm kontribuzzjoni għal aktar tkabbir u għal rati ogħla ta’ impjiegi, se jkun neċessarju li l-investiment u l-espansjoni ta’ l-SMEs fi Stati Membri oħra jiġu inkoraġġiti u miżjuda billi jitneħħew, jew għall-inqas jitaffew, l-ostakli rilevanti tat-taxxa fuq il-kumpaniji. Dan huwa l-objettiv fundamentali tal-politika tal-kunċett ta’ l-iskema pilota li jiġi spjegat aktar ’l isfel. L-għan operattiv huwa li jitneħħew l-anomaliji tat-taxxi ta’ l-SMEs li huma speċifiċi għall-attività ekonomika transkonfinali sabiex attività ta’din ix-xorta tkun tista’ ssir fis-Suq Intern bl-istess mod kif issir fis-swieq nazzjonali, jew għall-inqas b’mod ġeneralment komparabbli. | L-effetti sekondarji li huma kontro-produċenti għandhom ikunu evitati. | Il-kisba ta’ dan l-objettiv hija suġġetta għal diversi restrizzjonijiet. Kwalunkwe miżura li tittieħed sabiex jinkiseb dan l-objettiv fl-istess ħin m’għandiex twassal għal defiċit sinifikanti fid-dħul ta’ l-Istati Membri, m’għandiex tagħti lok għal frodi ġdida u kbira tat-taxxi jew għal possibbiltajiet li dawn ikunu evitati u/jew tikkomprometti l-ħila ta’ l-amministraturi tat-taxxi li jgħassu lill-SMEs. Dawn l-effetti kollha għandhom jaffetwaw b’mod ħażin il-kisba tal-benefiċċju ekonomiku ġenerali, li kien l-għan oriġinali tal-miżura. It-tfassil ta’ skema pilota possibbli jrid iqis dan. | 3. IT-TASSAZZJONI FL-ISTAT TA’ L-ORIġINI BħALA METODU PROMETTENTI SABIEX IKUNU MEGħLUBA D-DIFFIKULTAJIET MARBUTA MA’ L-OSTAKLI TAT-TAXXA FUQ IL-KUMPANIJI GħALL-SMES 3.1. Il-metodu bażiku u kemm huwa xieraq għall-SMEs 'It-Tassazzjoni fl-Istat ta’ l-Oriġini’ tapplika l-metodu ta’ għarfien reċiproku tas-Suq Intern għat-tassazzjoni fuq il-kumpaniji. | Il-kunċett ta’ ‘Tassazzjoni fl-Istat ta’ l-Oriġini’ huwa bbażat fuq l-idea ta’ għarfien reċiproku volontarju tar-regoli dwar it-taxxi. Skond dan il-kunċett, il-profitti ta’ grupp ta’ kumpaniji li huma attivi f’aktar minn Stat Membru wieħed jiġu kkalkulati skond ir-regoli ta’ sistema tat-taxxa fuq il-kumpaniji waħda biss, jiġifieri s-sistema ta’ l-Istat ta’ l-Oriġini tal-kumpanija parent jew ta’ l-uffiċċju prinċipali tal-grupp (il-“kumpanija li tmexxi” [“lead company”]). SME li tixtieq tistabbilixxi sussidjarja jew stabbiliment permanenti fi Stat Membru ieħor għalhekk għandha tkun tista’ tuża biss ir-regoli dwar it-taxxi li diġà hija familjari magħhom. Kull Stat Membru parteċipanti għandu jkompli jintaxxa s-sehem tiegħu mill-profitti ta’ l-attivitajiet tan-negozju tal-membru tal-grupp f’dak l-Istat bir-rata tat-taxxa fuq il-korporazzjonijiet li huwa stess ikun iddefinixxa. Dan is-sehem huwa ddeterminat billi tintuża formula tat-tqassim. Ma jittieħed l-ebda pass sabiex ir-regoli jiġu armonizzati. Il-metodu tat-Tassazzjoni fl-Istat ta’ l-Oriġini għalhekk iżomm il-kapaċità ta’ kull Stat Membru li jiġbor id-dħul permezz ta’ tassazzjoni fuq il-korporazzjonijiet. | Din għandha tegħleb il-problemi ewlenin tat-taxxi ta’ l-SMEs … | Fl-opinjoni tal-Kummissjoni, il-kunċett ta’ Tassazzjoni fl-Istat ta’ l-Oriġini jidher mod promettenti ferm sabex jiġu megħluba d-diffikultajiet li huma marbuta mal-problemi tat-taxxi li ssemmew aktar ’il fuq li jistgħu jfixklu lill-SMEs l-aktar meta jkunu qed jespand b’mod transkonfinali, b’mod partikolari billi jnaqqsu l-ispejjeż għall-konformità u b’mod inerenti jsolvu l-problema ta’ telf-kumpens transkonfinali. Fl-istess ħin, madanakollu, meta wieħed iqis uħud mill-implikazzjonijiet possibbli ta’ din it-Tassazzjoni jekk tkun applikata għall-kumpaniji kollha ta’ l-UE, hemm xi dubju jekk it-Tassazzjoni fl-Istat ta’ l-Oriġini tistax tiqies l-aktar metodu ta’ tassazzjoni xieraq għas-Suq Intern. Għalhekk, il-kunċett jista’ jkun ittestjat b’mod utli fi skema pilota għall-SMEs u għall-Istati Membri interessati li għandhom bażi tat-taxxi simili biss. L-anness li jinsab mehmuż ma’ dan id-dokument jiddeskrivi b’ċertu detall kif teknikament dan jista’ jsir, imma ovvjament id-dettalji ta’ skema pilota possibbli jridu jkunu ddeterminati mill-Istati Membri interessati fid-dawl tal-kondizzjonijiet tal-qafas nazzjonali. Il-Kummissjoni madanakollu hija lesta li tagħti appoġġ tekniku għal din il-ħidma, li tista’ tkun iggwidata wkoll permezz tal-programm FISCALIS[21]. | … u għalhekk ta’ min jittestjaha fi skema pilota sperimentali. | L-idea bażika ta’ l-iskema pilota hija li jkunu ttestjati l-merti prattiċi tal-kunċett tat-Tassazzjoni fl-Istat ta’ l-Oriġini għall-SMEs u l-benefiċċji ekonomiċi aktar wesgħin tagħha għall-UE filwaqt li jiġu limitati l-ispejjeż amministrattivi u r-riskji potenzjali għad-dħul ta’ l-Istati Membri. L-iskema pilota għalhekk tista’ tiddaħħal mill-Istati Membri permezz ta’ arranġamenti xierqa magħmulin apposta ma’ Stati Membri oħra. Skond is-sitwazzjoni reali li teżisti, hemm diversi possibbiltajiet bħal, ngħidu aħna, permezz ta’ ftehim bilaterali jew, preferibbilment, multilaterali, billi jiġu supplimentati b’mod temporanju t-trattati eżistenti dwar tassazzjoni doppja jew il-konvenzjonijiet multilaterali, jew billi tiġi konkluża konvenzjoni multilterali ġdida għal dan il-għan. Ġew ippreżentati wkoll suġġerimenti xierqa fil-punti prinċipali ta’ l-iskema pilota possibbli li jinsabu fl-anness. | 3.2. L-iżvilupp ta’ l-idea s’issa ‘It-Tassazzjoni fl-Istat ta’ l-Oriġini’ hija kunċett żviluppat b’mod sħiħ li ġie rfinut matul is-snin. | Din l-idea ta’ proġett ta’ skema pilota ħadet is-sura tagħha bil-mod il-mod matul l-aħħar erba’ snin, fejn bdiet bil-pubblikazzjonijiet dwar it-Tassazzjoni fl-Istat ta’ l-Oriġini mill-awturi tagħha Malcolm Gammie u Sven-Olof Lodin[22], u kompliet bix-xogħol tal-Kummissjoni fuq strateġija ġdida ta’ tassazzjoni fuq il-kumpaniji u r-reazzjonijiet għal dawn l-inizjattivi. Fuq din il-bażi, il-Kummissjoni ppreżentat ideat speċifiċi sabiex tieħu din l-iskema pilota pass lil hinn u pproponiet numru ta’ punti prattiċi u essenzjali dwar kif b’mod utli tista’ titfassal skema pilota ta’ din ix-xorta[23]. Fl-2003 is-servizzi tal-Kummissjoni wettqu konsultazzjoni pubblika dwar din l-idea, u d-diskussjonijiet sussegwenti (kemm formali u kemm informali) ma’ l-esperti mill-komunità tan-negozju u mid-dinja akkademika wasslu sabiex dan il-proġett ikun aktar irfinut. Huma disponibbli dokumenti ta’ ħidma dettaljati, sommarji, dokumenti u rapporti uffiċjali dwar dawn ix-xogħlijiet preparatorji kollha (pereżempju fil-websajt tal-Kummissjoni[24]). Din il-Kommunikazzjoni tikkompleta din il-ħidma preparatorja teknika u politika li ilha għaddejja. | L-ittestjar bl-SMEs huwa appoġġjat mill-PE, mill-KESE … | Il-Parlament Ewropew appoġġja l-idea ta’ Tassazzjoni fl-Istat ta’ l-Oriġini u stieden lill-Kummissjoni sabiex tieħu dan il-kunċett aktar ‘’il quddiem[25]; il-Kumitat Ekonomiku u Soċjali Ewropew huwa favur proġett pilota dwar “it-Tassazzjoni fl-Istat ta’ l-Oriġini” bħala soluzzjoni għall-attivitajiet transkonfinali ta’ l-SMEs li tista’ tkun ittestjata fuq bażi bilaterali qabel ma eventwalment titwessa’ għall-UE kollha wara evalwazzjoni pożittiva[26]. | … u l-Komunità ta’ l-SMEs. | Il-konsultazzjoni pubblika dwar l-idea ta’ Tassazzjoni fl-Istat ta’ l-Oriġini pilota għall-intrapriżi ż-żgħar u ta’ daqs medju li saret mis-servizzi tal-Kummissjon fl-2003 u kwestjonarju li tqassam fl-2004 urew appoġġ fost l-intrapriżi ż-żgħar u ta’ daqs medju ta’ l-UE għall-metodu tat-Tassazzjoni fl-Istat ta’ l-Oriġini u interess kbir sabiex jieħdu sehem fi skema pilota possibbli. Madanakollu, minħabba r-rata baxxa ta’ rispons għall-kwestjonarju, ir-riżultati ma jistgħux jitqiesu bħala sinfikanti mil-lat statistiku. | L-Istati Membri huma xettiċi. | Ovvjament, il-Kummissjoni kkonsultat ukoll lill-Istati Membri dwar il-prospettiva ta’ skema pilota ta’ din ix-xorta, fost l-oħrajn fl-2004 f’laqgħa ta’ grupp ta’ ħidma u fil-Kunsill Informali ta’ l-ECOFIN. Ta’ min jammetti li dawn il-konsultazzjonijiet urew xettiċiżmu konsiderevoli u mifrux. L-argumenti essenzjali li kienu ppreżentati lill-Kummissjoni f’dan il-kuntest kienu, l-ewwelnett, li l-pretensjonijiet dwar l-ostakli tat-taxxi transkonfinali speċifiċi għall-SMEs kienu jagħtu idea żbaljata u, it-tieni, li kwalunkwe skema pilota ta’ din ix-xorta għandha tagħti lok għal problemi amministrattivi u legali serji, inkluża diskriminazzjoni[27]. Il-Kummissjoni tqis, madanakollu, li hemm evidenza ċara tal-ħtieġa li tittejjeb il-pożizzjoni fiskali ta’ l-SMEs fis-Suq Intern u li l-problemi amministrattivi u legali potenzjali jistgħu jkunu indirizzati u m’għandhomx ikunu eżaġerati. Barra min hekk, minħabba li l-iskema għandha tkun għalkollox volontarja, huwa diffiċli li wieħed jara kwalunkwe ġustifikazzjoni razzjonali sabiex dawk l-Istati Membri li jixtiequ jagħmlu dan ma jitħallewx jidħlu fi ftehim bilaterali jew multilaterali sabiex issir prova prammatika ta’ skema tat-taxxi innovattiva għall-SMEs. | Madanakollu, hemm preċedent reali… | Barra minn hekk, minkejja r-riservi tagħhom fil-konfront tat-Tassazzjoni fl-Istat ta’ l-Oriġini, żewġ Stati Membri dan l-aħħar qablu dwar protokoll għat-trattat dwar tassazzjoni doppja tagħhom li taħtu ssir eċċezzjoni, f’ċerti reġjuni fuq il-fruntieri, għar-regoli dwar l-istabbilmenti permanenti. Fir-reġjuni konċernati, l-istabbilimenti tal-kumpaniji mill-Istat Membru l-ieħor mhumiex ittrattati għall-finijiet tat-taxxi bħala “stabbilimenti permanenti” anki jekk jiġu sodisfatti l-kriterji li normalment jiġu applikati. Għaldaqstant, ma tkun ikkawżata l-ebda tassazzjoni fit-territorju tal-pajjiż fejn jinstab l-istabbilment – b’kuntrast għar-regoli normali. Id-differenzi ewlenija bejn dan il-metodu u t-Tassazzjoni fl-Istat ta’ l-Oriġini huma li dan il-metodu huwa limitat għal żona fuq il-fruntiera li hija ddefinita b’mod dejjaq u li ż-żewġ Stati Membri qablu li m’hi meħtieġa l-ebda allokazzjoni addizzjonali tal-bażi tat-taxxa bejn iż-żewġ pajjiżi. Madanakollu, il-loġika inerenti ta’ dan il-metodu – l-għarfien reċiproku – hija l-istess bħal dik ta’ l-iskema pilota, u l-implimentazzjoni prattika tiegħu, permezz tal-mekkaniżmu tat-trattat dwar tassazzjoni doppja, jikkonferma li arranġamenti ta’ din ix-xorta huma perfettament possibbli u jistgħu jiddaħħlu f’perjodu ta’ żmien relattivament qasir. | … u s-simulazzjonijiet tal-ħajja reali kkonfermaw ukoll il-probababilità prattika tiegħu. | Fl-aħħarnett, saret ukoll simulazzjoni tal-metodu tat-Tassazzjoni fl-Istat ta’ l-Oriġini b’data reali minn grupp relattivament kbir ta’ kumpaniji Svediżi, fi proġett li tmexxa mill-Iskola ta’ l-Ekonomija ta’ Stokkolma. Ma kien hemm l-ebda diffikultà teknika u kienu meħtieġa biss ftit aġġustamenti għall-kontijiet tal-kumpaniji. Kien hemm tnaqqis fit-taxxa li trid titħallas, imma dan ġie spjegat permezz ta’ possibbiltajiet aħjar ta’ tpaċija tat-telf (riżultat mixtieq) li jfisser li d-dħul negattiv awtomatikament se jiġi rkuprat. Fi kliem ieħor, l-eżenzjoni tal-gruppi skond il-liġi domestika Svediża tkun disponibbli għall-kumpaniji li jipparteċipaw fl-iskema tat-Tassazzjoni fl-Istat ta’ l-Oriġini (HST). Madanakollu, kwalunkwe tnaqqis fejn għandhom x’jaqsmu l-kumpaniji sussidjarji fi Stat Membru ieħor jiġi annullat fis-snin sussegwenti fejn isir profitt. Għalhekk, m’għandux ikun hemm tnaqqis fit-taxxa tul perjodu itwal taż-żmien | 4. KONKLUżJONI U L-PROSPETTIVI Ir-raġunijiet ekonomiċi sabiex jiġi ttestjat kunċett ġdid biex jiġu ntaxxati l-SMEs fis-Suq Intern huma konvinċenti. | Fid-dawl ta’ l-aġenda mġedda ta’ Liżbona, u filwaqt li wieħed iżomm f’moħħu l-importanza ekonomika tar-riforma fl-UE tat-taxxa fuq il-kumpaniji għat-titjib tas-Suq Intern ta’ l-UE kollu u sabiex jiġu inkoraġġiti t-tkabbir ekonomiku u l-ħolqien ta’ l-impjiegi, azzjoni speċifika favur il-parteċipazzjoni ta’ l-SMEs fis-Suq Intern hija meħtieġa daqs qatt qabel. Il-qasam tat-tassazzjoni fuq il-korporazzjonijiet jixraqlu attenzjoni partikolarment mill-qrib f’dan l-aspett. F’dan ir-rigward, il-Kummissjoni tqis li l-kunċett tat-Tassazzjoni tal-Pajjiż ta’ l-Oriġini jipprovdi mezz realistiku u effettiv sabiex jiġu indirizzati l-problemi tat-taxxi speċifiċi ta’ l-SMEs fis-Suq Intern, b’mod partikolari l-problemi ta’ l-ispejjeż għolja biex jikkonformaw. Jista’ jitqies li t-Tassazzjoni fl-Istat ta’ l-Oriġini ma tipprovdix “soluzzjoni għat-taxxi” sistematika fit-tul għas-Suq Intern (bil-mod kif tagħmel il-Bażi tat-Taxxa Komuni u Konsolidata fuq il-Korporazzjonijiet – CCCTB), imma l-benefiċċji potenzjali tagħha għall-SMEs u għaldaqstant għall-ekonomija aktar wiesgħa ta’ l-UE m’għadiex titħalla mhux utilizzata, l-aktar għaliex bla dubju ta’ xejn għad fadal xi snin qabel tiġi implimentata s-CCCTB. Barra minn hekk, f’każ li l-bażi tat-taxxa komuni u konsolidata ma tkunx obbligatorja, se tkun aktar attraenti għall-kumpaniji li huma akbar fid-daqs milli għall-SMEs. Il-metodu għalhekk jista’ jkunu esplorat b’mod utli relattivament malajr u b’mod pjuttost sempliċi mill-Istati Membri u min-negozji li huma interessati fi skema pilota sperimentali. Il-punti prinċipali, li jinsabu ma’ dan id-dokument, ta’ skema pilota possibbli ta’ din ix-xorta jippreżentaw il-kwistjonijiet tekniċi u legali rilevanti b’ċertu detall. | Huwa ttamat li l-Istati Membri se jeżaminaw il-possibbiltà u t-teknikalitajiet ta’ l-iskema pilota b’mod kostruttiv. | L-Istati Membri interessati huma mistiedna biex jinvolvu lis-Servizzi tal-Kummissjoni fi stadju bikri meta jkunu qed jippreparaw proġett pilota skond il-linji deskritti f’din il-Komunikazzjoni u sabiex jinformawhom bi kwalunkwe inizjattiva leġiżlattiva jew regolatorja, mhux l-inqas sabiex tkun żgurata l-kompatibilità mal-liġi Komunitarja, l-aktar fil-qasam tar-regoli għall-kompetizzjoni. Il-Kummissjoni hija konxja mill-fatt li maġġoranza kbira ta’ l-Istati Membri bħalissa jqisu din l-idea b’ċertu xettiċiżmu. Skond il-Kummissjoni, it-tħassib li huwa l-bażi ta’ din il-pożizzjoni kritika, madanakollu, jista’ jiġi ttrattat b’mod effettiv. Barra minn hekk, bil-probabbiltà kollha, l-Istati Membri li għandhom bażi tat-taxxa li hija ġeneralment simili biss għandhom jidħlu fi ftehim ta’ din ix-xorta. Il-metodu suġġerit fl-aħħar mill-aħħar m’hu xejn aktar minn inizjattiva prammatika u modesta li hija mmirata lejn il-mobilizzazzjoni tal-potenzjal għat-tkabbir ta’ l-SMEs – u m’għandiex tkun imfixkla minn konsiderazzjonijiet purament amministrattivi. Huwa ttamat li l-Istati Membri se jeżaminaw il-possibbiltà li l-iskema pilota tat-Tassazzjoni fl-Istat ta’ l-Oriġini għall-SMEs u l-arranġament dettaljat deskritt fl-anness bi spritu kostruttiv u miftuħ. Il-Kummissjoni hija lesta li tipprovdi appoġġ u pariri lil kwalunkwe Stat Membru li huwa interessat fi proġetti speċifiċi. | L-ANNESS IL-PUNTI PRINċIPALI TA’ SKEMA PILOTA POSSIBBLI TA’ TASSAZZJONI FL-ISTAT TA’ L-ORIġINI GħALL-INTRAPRIżI ż-żGħAR U TA’ DAQS MEDJU Daħla 1. Il-kunċett bażiku u l-objettiv fundamentali ta’ l-iskema pilota ta’ Tassazzjoni fl-Istat ta’ l-Oriġini huma sempliċi ħafna: sabiex ikunu megħluba d-diffikultajiet marbuta ma’ l-ostakli tat-taxxi li jiltaqgħu magħhom l-intrapriżi ż-żgħar u ta’ daqs medju (l-SMEs) meta joperaw fi Stati Membri oħra ta’ l-UE minbarra f’tagħhom, billi jingħataw il-possibbiltà li japplikaw, f’ċerti aspetti, ir-regoli tat-taxxa fuq il-korporazzjonijiet ta’ l-Istat ta’ l-oriġini tagħhom biss li magħhom huma familjari. Għalhekk, SME għandha titħalla tikkalkula l-profitti taxxabbli għall-kumpanija parent flimkien mal-kumpaniji sussidjarji u l-istabbilimenti permanenti kollha li jikkwalifikaw fi Stati Membri parteċipanti oħra skond ir-regoli tal-bażi tat-taxxa ta’ l-Istat ta’ l-oriġini tagħha. Il-bażi tat-taxxa li jkun stabbilit b’dan il-mod umbagħad għandu jkun allokat lill-Istati Membri konċernati skond is-sehem rispettiv tagħhom mis-somma totali ta’ pagi u salarji li kumpanija trid tħallas lill-impjegati tagħha u/jew mill-qligħ totali. Wara, kull Stat Membru għandu japplika r-rata tat-taxxa nazzjonali tiegħu. 2. Dan id-dokument jispjega l-karatteristiċi tekniċi ta’ dan il-kunċett fil-forma ta’ skema pilota sperimentali għall-SMEs interessati. L-għan huwa li jipprovdi lill-Istati Membri interessati b’bażi kemm jista’ jkun dettaljata sabiex ikunu solvuti l-aspetti prattiċi u l-kontenut legali ta’ skema pilota bilaterali jew multilaterali konkreta u sabiex jintwerew is-soluzzjonijiet prattiċi għall-problemi li jistgħu jinqalgħu. L-ispjegazzjoni li ġejja ma tipprovax tkopri kull sitwazzjoni possibbli u kull kwistjoni potenzjalment komplessa f’relazzjoni ma’ l-iskema pilota. Madanakollu, l-applikazzjoni ta’ l-iskema fil-prattika għandha tkun faċli u sempliċi għall-parti l-kbira ta’ l-SMEs parteċipanti. 3. Ovvjament, dan il-‘mudell’ ma jistax jieħu post ftehim reali li jsir apposta u li jqis il-karatteristiċi preċiżi tal-liġijiet dwar it-taxxi u kondizzjonijiet oħra rilevanti tal-qafas fi ħdan l-Istati Membri parteċipanti. Is-Servizzi tal-Kummissjoni, madanakollu, huma lesti li jipprovdu appoġġ u pariri addizzjonali fil-preparazzjonijiet prattiċi jekk l-Istati Membri rilevanti jixtiequ dan. Pereżempju, appoġġ ta’ din ix-xorta jista’ jkun f’forma ta’ seminars komuni tal-FISCALIS u proġetti fi grupp. 4. Naturalment, safejn skema pilota possibbli tirreferi għal liġijiet u għal prattika nazzjonali eżistenti dwar it-taxxi, dan ma jinvolvi l-ebda valutazzjoni ta’ jekk ir-regoli individwali humiex kompatibbli mat-Trattat dwar l-UE jew le. L-applikazzjoni ta’ regoli ta’ din ix-xorta fil-kuntest ta’ l-iskema pilota fl-ebda każ u bl-ebda mezz m’għandha tiġġudika qabel ma jkun hemm il-fatti kollha meħtieġa kwalunkwe pożizzjoni jew deċiżjoni li għandha tittieħed mill-Kummissjoni jew minn kwalunkwe istituzzjoni oħra f’dan ir-rigward. Il-metodu bażiku u l-proċeduri Id-definizzjonijiet 5. Il-metodu fundamentali ta’ “Tassazzjoni fl-Istat ta’ l-Oriġini” huwa bbażat fuq l-idea ta’ għarfien reċiproku volontarju tar-regoli dwar it-taxxi. Id-dħul taxxabbli tal-‘grupp ta’ l-Istat ta’ l-Oriġini’ jiġi kkalkulat skond ir-regoli ta’ sistema tat-taxxa fuq il-kumpaniji waħda biss, dik ta’ l-Istat ta’ l-Oriġini tal-kumpanija li tmexxi. Kull Stat Membru parteċipanti jkompli jintaxxa s-sehem tiegħu mill-profitti li ġejjin mill-attivitajiet tan-negozju tal-membru tal-grupp f’dak l-Istat bir-rata tat-taxxa fuq il-korporazzjonijiet tiegħu. Dan is-sehem huwa ddeterminat billi jiġi applikat mekkaniżmu ta’ formula tat-tqassim. Għall-fini ta’ skema pilota, il-kunċetti u t-termini l-ġodda rilevanti, jiġifieri dawk li ma jsegwux il-prattika standard fit-tassazzjoni internazzjonali, iridu kollha jkunu ddefiniti bir-reqqa. Id-definizzjonijiet li ġejjin huma utli f’dan ir-rigward: - L-“Istat ta’ l-Oriġini” tfisser il-pajjiż tar-residenza għall-fini tat-taxxi ta’ dik li b’mod dirett jew indirett hija l-kumpanija parent jew tal-kumpanija li tagħha huwa l-istabbiliment permanenti (l-uffiċċju prinċipali), skond kif ikun xieraq. - L-“Istat Ospitanti” tfisser il-pajjiż tar-residenza għall-fini tat-taxxi tal-kumpanija sussidjarja jew il-pajjiż fejn jinstab l-istabbiliment permanenti, skond kif ikun xieraq. - Il-“Grupp ta’ l-Istat ta’ l-Oriġini” tfisser il-grupp ta’ kumpaniji, jew il-kumpanija bl-istabbilimenti permanenti, li jipparteċipa/tipparteċipa fl-iskema pilota, skond kif ikun xieraq. - Il-“kumpanija li tmexxi” tfisser il-kumpanija li tmexxa l-Grupp ta’ l-Istat ta’ l-Oriġini (il-kumpanija parent jew l-uffiċċju prinċipali), li hija residenti fl-Istat ta’ l-Oriġini, u li fl-aħħar mill-aħħar għandha r-responsabbiltà għat-tħaddim ta’ l-iskema pilota. 6. M’hemm l-ebda ħtieġa għal definizzjoni separata ta’ l-SMEs – anzi, jidher li jkun aħjar jekk tintuża d-definizzjoni ġenerali ta’ l-UE ta’ l-SMEs kif stabbilita fir-rakkomandazzjoni tal-Kummissjoni 2003/361/KE[28], ladarba din id-definizzjoni hija komuni u familjari fl-Istati Membri kollha. Din id-definizzjoni tagħmel distinzjoni bejn: - intrapriżi ta’ daqs medju [numru totali ta’ nies < 250 u qligħ ta’ ≤ € 50 miljun u/jew it-total tal-karta tal-bilanċ ta’ ≤ € 43 miljun] - intrapriżi żgħar [numru totali ta’ nies < 50 u qligħ ta’ ≤ € 10 miljun u/jew it-total tal-karta tal-bilanċ ta’ ≤ € 10 miljuni] - mikro-intrapriżi [numru totali ta’ nies < 10 u qligħ ta’ ≤ € 2 miljuni u/jew it-total tal-karta tal-bilanċ ta’ ≤ € 2 miljuni] Sabiex tkun evitata kwalunkwe ambigwità, din id-definizzjoni għandha torbot għall-fini ta’ l-iskema pilota. Dan jikkonċerna wkoll b’mod partikolari d-definizzjoni tat-termini li ntużaw għad-definizzjoni ta’ l-SMEs u għat-tipi ta’ intrapriżi li tqiesu meta ġew ikkalkulati n-numri ta’ l-istaff u l-ammonti finanzjarji. 7. Id-dijagramma li ġej juri l-funzjonament bażiku ta’ l-iskema li qed titqies u d-definizzjoni tat-termini tekniċi relatati kif jintużaw fil-bqija ta’ dan id-dokument. ___________________________________________________________________________ Id-deskrizzjoni tal-fatti Grupp ta’ kumpaniji għandu l-istruttura li ġejja: - Kumpanija parent PA, li tinsab fl-Istat Membru A - Kumpanija sussidjarja DB, li tinsab fl-Istat Membru B - Kumpanija sussidjarja DC, li tinsab fl-Istat Membru C - Kumpanija sub-sussidjarja DDC, li tinsab fl-Istat Membru C Stat Membru A | Stat Membru C | PA | → | → | DC | ↓ | ↓ | ↓ | ↓ | DB | DDC | Stat Membru B | Id-definizzjoni tat-termini : - Il-kumpanija PA hija l-kumpanija li tmexxi - Il-kumpaniji PA, DB, DC u DDC jistgħu jifformaw “Grupp ta’ l-Istat ta’ l-Oriġini” - L-Istat Membru A huwa “l-Istat ta’ l-Oriġini” - L-Istat Membru B huwa “l-Istat Ospitanti” għal DB - L-Istat Membru C huwa l-“Istat Ospitanti” għal DC u DDC - L-Istati Membri A, B u C se jifformalizzaw il-kooperazzjoni tagħhom fl-iskema pilota permezz ta’ strumenti legali xierqa, eż. permezz ta’ “Konvenzjoni ta’ l-Istat ta’ l-Oriġini” jew “ftehim ta’ l-Istat ta’ l-Oriġini” multilaterali Il-funzjonament ta’ l-iskema : - PA tistabbilixxi d-dħul taxxabbli ta’ PA, DB, DC u DDC skond il-leġiżlazzjoni dwar it-taxxi ta’ l-Istat Membru A - Il-bażi tat-taxxa li tiġi stabbilita b’dan il-mod titqassam fost l-Istati Membri A, B u C skond, pereżempju, il-proporzjonijiet tas-somma totali ta’ pagi u salarji li kumpanija trid tħallas lill-impjegati tagħha u tal-qligħ f’kull ġurisdizzjoni - PA tiffajlja dikjarazzjoni tat-taxxa tal-grupp/komprensiva fl-Istat Membru A u tħallas it-taxxa (fuq sehemha) - DB tagħmel valutazzjoni awtonoma u tħallas t-taxxa dovuta fl-Istat Membru B - DC u DDC jagħmlu valutazzjoni awtonoma u jħallsu t-taxxa dovuta fl-Istat Membru C ___________________________________________________________________________ L-intrapriżi li jikkwalifikaw 8. Jidher li jkun aħjar jekk l-iskema pilota tiġi applikata biss lill-intrapriżi ż-żgħar u ta’ daqs medju li huma suġġetti għat-taxxa fuq id-dħul tal-korporazzjonijiet. Barra minn hekk, fil-prinċipju, għandha tkun miftuħa għall-intrapriżi ż-żgħar u ta’ daqs medju kollha ta’ din ix-xorta. Madanakollu, sabiex, fuq naħa waħda, l-iskema pilota titqiegħed fil-mira b’mod aktar effettiv ma’ l-ewwel espansjoni transkonfinali ta’ l-intrapriżi li għadhom ma laħqux daqs li għandu jippermettilhom isostnu l-ispejjeż addizzjonali kkawżati mill-applikazzjoni ta’ liġijiet dwar it-taxxi li mhumiex familjari ta’ Stat Membru ieħor u, fuq in-naħa l-oħra, li jitqiegħed limitu strett fuq l-ispejjeż u r-riskju potenzjali għall-amministrazzjonijiet tat-taxxi, l-Istati Membri jistgħu, jekk jixtiequ dan, jinkludu fl-iskema pilota biss lill-kumpaniji ż-żgħar skond kif iddefiniti fir-rakkomandazzjoni tal-Kummissjoni 2003/361/KE. Jekk l-iskema pilota tkun ristretta aktar għall-mikro-intrapriżi biss, l-objettivi ekonomiċi ta’ l-iskema pilota jsiru diskutibbli u għalhekk mhiex għażla vijabbli. 9. Id-definizzjoni stabbilta fir-rakkomandazzjoni tal-Kummissjoni 2003/361/KE fiha wkoll regoli għall-klassifikazzjoni ta’ ‘intrapriżi awtonomi’, ‘intrapriżi sħab’ u ‘intrapriżi marbuta’ u tispjega kif dawn jitqiesu sabiex tkun iddeterminata d-data li ntużat għan-numru totali ta’ l-istaff u ta’ l-ammonti finanzjarji li kienu meħtieġa. Tidher sensibbli li jiġu applikati dawn ir-regoli sabiex ikun iddeterminat jekk kumpanija tissodisfax il-kriterji ta’ intrpriża żgħira u ta’ daqs medju jew le u għalhekk tikkwalifikax, minn dan il-lat, għal parteċipazzjoni fl-iskema pilota. Fl-istess ħin, dawn ir-regoli għandhom jintużaw biex ikun iddefinit il-grupp ta’ l-Istat ta’ l-Oriġini.[29] 10. Jekk wieħed iqis l-ambitu dejjaq ta’ l-iskema pilota mhuwiex probabbli li l-SMEs li għandhom l-uffiċċji prinċipali f’pajjiżi terzi jkunu jridu jieħu sehem fl-iskema fejn għandhom x’jaqsmu l-attivitajiet ma’ l-UE kollha ta’ grupp ta’ l-UE, għaliex dan kieku jinvolvi li l-funzjoni ta’ parent/ uffiċċju prinċipali tiġi attribwita lil kumpanija sussidjarja waħda għall-kumpaniji sub-sussidjarji. Bl-istess mod jidher li huwa improbabbli li l-SMEs li għandhom proprjetà indiretta permezz ta’ pajjiżi terzi, jiġifieri kumpanija parent fi Stat Membru b’kumpanija sussidjarja f’pajjiż terz li għandha kumpanija (sub-) sussidjarja fi Stat Membru ieħor, jistgħu jikkwalifikaw għall-iskema pilota. Filwaqt li m’hemm l-ebda ħtieġa li l-ewwel tip ta’ kumpaniji jkunu esklużi b’mod sistematiku minn aċċess għall-iskema pilota jekk jissodisfaw ir-rekwiżiti meħtieġa ddikjarati fil-ftehim rilevanti, u b’mod partikolari jikkonformaw mad-definizzjoni ta’ intrapriża żgħira u ta’ daqs medju, hemm raġunijiet tajba sabiex wieħed jemmen li t-tieni sitwazzjoni tkun wisq ikkomplikata biex tkun immaniġġjata għall-finijiet ta’ skema pilota. Skond is-servizzi tal-Kummissjoni, proprjetà indiretta permezz ta’ pajjiżi terzi jew ta’ Stati Membri li mhumiex parteċipanti għandha għalhekk tiskwalifika lil grupp ta’ kumpaniji milli jieħdu sehem fl-iskema pilota. 11. L-Istati Membri jistgħu jagħżlu li jeskludu lis-sħubiji li huma attivi f’qasam internazzjonali, lill-intraprendituri individwali u lin-negozji b’sid uniku jew lil entitajiet li huma trasparenti għal finijiet ta’ taxxi jew entitajiet ibridi oħra mill-iskema pilota, anki jekk ikunu parzjalment koperti mid-definizzjoni ta’ intrapriżi żgħar u ta’ daqs medju. L-inklużjoni tagħhom kieku tikkomplika b’mod drastiku l-iskema pilota u ma toffri l-ebda prospettiva ta’ benefiċċji ekonomiċi kbar. Għal dan il-għan il-valutazzjoni, eż. tal-karattru ‘ibridu’ ta’ entità (jiġifieri waħda li titqies li hija trasparenti għall-finijiet tat-taxxi minn Stat wieħed u mhux trasparenti minn ieħor) naturalment tista’ ssir biss mill-perspettiva ta’ dawk l-Istati Membri li qed jieħdu sehem fl-iskema pilota u mhux minn Stat Membru li mhux dak ta’ kwalunkwe waħda mill-entitajiet tal-‘Grupp ta’ l-Istat ta’ l-Oriġini’. 12. Il-komplikazzjonijiet potenzjali u l-problemi tekniċi addizzjonali jistgħu jiġu spjegati kif ġej. B’differenza għall-eżempju tal-kumpaniji inkorporati, l-inklużjoni ta’ sħubiji li huma attivi f’qasam internazzjonali u ta’ entitajiet oħra li huma trasparenti għal finijiet ta’ taxxi jew ta’ entitajiet ibridi oħra fi ħdan l-ambitu ta’ l-iskema tista’, pereżempju, twassal għal opinjonijiet diverġenti dwar l-applikazzjoni korretta tat- trattati eżistenti dwar tassazzjoni doppja, speċjalment meta s-sħab ikunu residenti ta’ Stati Membri oħra li mhumiex dak fejn tinsab is-sħubija. Eżempju ta’ dan it-tip ta’ problema hija s-sitwazzjoni fejn Stat Membru jqis l-imgħax fuq self mis-sieħeb lis-sħubija bħala imgħax normali u ieħor iqisu bħala forma ta’ distribuzzjoni ta’ profitti moħbija. Għalhekk, f’ċerti aspetti, l-iskema tiġi effettivament estiża f’tassazzjoni fuq id-dħul personali. Għaldaqstant huwa immaġinabbli li, jekk l-Istati Membri jixtiequ jinkludu s-sħubiji, dan ikunu aċċettati fl-iskema biss f’każi eċċezzjonali, li għandhom ikunu analizzati fuq bażi individwali mill-amminstrazzjonijiet tat-taxxi ta’ l-Istati Membri involuti. Id-determinazzjoni ta’ l-Istat ta’ l-Oriġini u tal-Grupp ta’ l-Istat ta’ l-Oriġini 13. L-“Istat ta’ l-Oriġini” ta’ grupp parteċipanti ta’ SMEs huwa ddefinit bħala l-pajjiż tar-residenza għall-finijiet tat-taxxi tal-kumpanija li tmexxi. Skond ir-regola ġeneralment aċċettata li jingħażel wieħed minn żewġ każi validi bl-istess mod f’każ ta’ dubju jew ta’ residenza doppja, l-għażla taqa’ fuq il-pajjiż fejn jinsab il-post minn fejn issir l-amministrazzjoni effettiva (jew l-amministrazzjoni u l-kontroll ċentrali) tal-kumpanija li tmexxi u fejn din il-kumpanija hija suġġetta għat-taxxa fuq il-korporazzjonijiet qabel ma tidħol fl-iskema pilota. Jekk hemm il-problemi bl-applikazzjoni ta’ din ir-regola għall-fini ta’ l-iskema pilota, l-amministrazzjonijiet tat-taxxi ta’ l-Istati Membri fejn il-grupp huwa attiv ikollhom jilħqu ftehim komuni dwar l-Istat ta’ l-Oriġini; inkella l-kumpanija ma tistax tipparteċipa fl-iskema pilota. 14. Ir-regoli tal-bażi tat-taxxa fuq il-korporazzjonijiet ta’ l-Istat ta’ l-Oriġini għalhekk se japplikaw għall-kumpanija parteċipanti li tmexxi u għall-kumpaniji sussidjarji u/jew għall-istabbilimenti permanenti tagħha fl-Istati Membri parteċipanti. Jekk dawn l-attivitajiet tal-kumpanija parteċipanti humiex inklużi fil-‘grupp ta’ l-Istat ta’ l-Oriġini’ għall-fini ta’ l-iskema pilota jew le jiddependi mir-regoli domestiċi tat-tassazzjoni fuq il-grupp ta’ l-Istat ta’ l-Oriġini u mill-kondizzjonijiet li huma ddefiniti fihom. Jidher li l-iskemi ta’ konsolidament ta’ madwar id-dinja huma ferm diffiċli, jekk mhux impossibbli, li jkunu applikati fil-kuntest ta’ l-iskema pilota. 15. Fl-ebda ċirkustanza kumpanija ( parent jew sussidjarja) m’għandha titħalla tkun parti minn żewġ “gruppi ta’ l-Istat ta’ l-Oriġini” differenti. Għalhekk, l-Istati Membri għandhom jiffissaw rekwiżit li huwa applikabbli b’mod ġenerali ta’ proprjetà permezz ta’ maġġoranza fil-ftehim bilaterali jew multilaterali rilevanti. Għall-fini ta’ l-iskema pilota, dan il-livell addizzjonali għandu jissuplimenta u jieħu post il-livelli nazzjonali eżistenti jekk dawn huma aktar baxxi. Il-kopertura tat-taxxi 16. Jidher sensibbli li l-iskema għandha tapplika għat-taxxi fuq il-korporazzjonijiet biss. It-taxxi li mhumiex taxxi fuq il-korporazzjonijiet m’għandhomx ikunu inklużi fl-ambitu ta’ l-iskema. Dan jikkonċerna b’mod partikolari t-taxxa fuq il-valur miżjud, id-dazji tas-sisa; it-taxxa fuq il-ġid, it-taxxa fuq il-wirt, it-taxxa fuq l-art u t-taxxa fuq it-trasferiment ta’ l-art. Madanakollu jekk jixtiequ dan, l-Istati Membri jistgħu jkomplu japplikaw sovrapiżijiet nazzjonali jew lokali li huma relatati mal-profitti fuq it-taxxa fuq il-korporazzjonijiet kif inhu stabbilit skond il-kondizzjonijiet ta’ l-iskema pilota (jiġifieri fuq sehem dak l-Istat Membru mill-bażi totali tat-taxxa). It-taxxi lokali jew reġjonali li mhumiex marbuta mal-profitti jistgħu wkoll ikomplu jiġu ntaxxati skond ir-regoli ta’ kull Stat Membru involut. 17. L-iskema pilota m’għandiex tinfluwenza b’mod indirett il-ġbir tat-taxxi ħlief għat-taxxa fuq il-korporazzjonijiet. Safejn id-determinazzjoni tad-dħul taxxabbli għat-taxxa fuq il-korporazzjonijiet tinteraġixxi ma’ jew ikollha impatt fuq il-valutazzjoni ta’ taxxi oħra jew fuq il-kontribuzzjonijiet tas-sigurtà soċjali, u safejn din ir-rabta ma tistax tkun stabbilita teknikament fuq il-bażi tar-regoli tal-bażi tat-taxxa ta’ l-Istat ta’ l-Oriġini, il-kontijiet speċifiċi għandhom jinżammu fuq il-bażi tar-regoli ta’ l-Istat ta’ l-Oriġini. Eżempju ta’ dan huwa t-trattament tal-benefiċċji supplimentari f’bosta liġijiet ta’ l-Istati Membri dwar it-taxxi fuq id-dħul jew fuq il-paga. Meta jiġu applikati regoli differenti dwar it-taxxi sabiex il-benefiċċji jkunu kkalkulati u trattati bl-istess mod skond il-liġi dwar it-taxxa fuq il-korporazzjonijiet fuq il-livell ta’ kumpanija u skond il-liġi dwar it-taxxa fuq id-dħul personali fuq il-livell ta’ staff jista’ jwassal għal tlaqqigħ żbaljat li mhux mixtieq u b’hekk iwassal għal aktar jew għal inqas tassazzjoni. L-uniku mod kif ikun indirizzat dan it-tlaqqigħ żabaljat huwa li jerġa’ jiġi kkalkulat il-benefiċċju, jew fl-Istat ta’ l-Oriġini għad-dħul tal-grupp ta’ l-Istat ta’ l-Oriġini jew fl-Istat Ospitanti għat-trattament fiskali fuq id-dħul personali ta’ dak li rċevieh. Jekk wieħed iqis l-għadd ta’ regoli dwar il-benefiċċji supplimentari u dwar kwistjonijiet komparabbli fl-Istati Membri, ma tista’ tiġi ssuġġerita l-ebda soluzzjoni ġenerali; l-arranġementi xierqa jeħtieġ li jkunu solvuti fis-sitwazzjoni speċfika fid-dawl tal-liġijiet ta’ l-Istati Membri konċernati. Il-kopertura tas-setturi 18. Diversi setturi ta’ l-ekonomija normalment jiġu suġġetti għal regoli speċifiċi dwar it-taxxa fuq il-korporazzjonijiet. Għall-fini ta’ skema pilota għall-SMEs dan jista’ jwassal għal komplikazzjonijiet addizzjonali li huwa diffiċli li jkunu ġġustifikati, jew għaliex huma ftit ħafna, jekk hemm, l-SMEs li huma attivi f’dawn is-setturi jew għaliex is-setturi konċernati ta’ spiss għadhom nazzjonali. Għalhekk, l-Istati Membri jistgħu jaħsbu ftit dwar l-idea li jkun stipulat li, pereżempju, il-‘gruppi ta’ l-Istat ta’ l-Oriġini’ b’aktar minn 10% mid-dħul tagħhom fis-setturi tal-ġarr tal-merkanzija bil-baħar, tas-servizzi finanzjarji, tal-banek u ta’ l-assigurazzjoni, tan-negozju u l-użu taż-żejt u l-gass, u ta’ l-attivitajiet agrikoli (inklużi x-xjenza għat-tkabbir tas-siġar fil-foresti u l-industrija tas-sajd) m’għandhomx jitħallew jipparteċipaw fl-iskema pilota. 19. Id-definizzjoni tas-settur għandha tkun ibbażata fuq ir-regoli dwar it-tassazzjoni domestika li jiġu applikati fl-‘Istat ta’ l-oriġini’ konċernat, imma jkun xi jkun il-każ, l-amministrazzjonijiet tat-taxxi ta’ l-Istati Membri konċernati jridu japprovaw l-allokazzjoni tas-setturi każ b’każ. Inkella, għandhom jintużaw id-definizzjonijiet komuni ta’ l-UE jew, jekk ikun hemm il-ħtieġa, għandhom jiġu żviluppati għall-fini ta’ l-iskema. Fejn ikun meħtieġ, is-servizzi tal-Kummissjoni jkunu lesti li jassistu lill-Istati Membri interessati b’dan il-kompitu. Id-dispożizzjonijiet għal każi speċifiċi u għar-regoli biex ma jkunux evitati t-taxxi 20. Kważi m’hemmx għalfejn jingħad li l-iskema pilota trid tinkludi regoli sabiex ikunu trattati każi eċċezzjonali u dispożizzjonijiet biex ma jkunux evitati t-taxxi. L-arranġamenti possibbli li ġejjin jidher li jagħmlu sens mill-perspettiva tal-Kummissjoni u għandhom jitqiesu bħala possibbiltajiet mill-Istati Membri interessati. Dawn ir-regoli għandhom jipprovdu ċertezza għall-kumpaniji parteċipanti wkoll. 1. Kumpanija li tmexxi li tieħu sehem fl-iskema pilota ma tistax tagħżel liema kumpaniji sussidjarji jew stabbilimenti permananti fl-Istati Membri parteċipanti li jikkawlifikaw se jifformaw parti mill-grupp ta’ l-Istat ta’ l-Oriġini (il-metodu “kollha ġewwa/kollha barra”). 2. L-intrapriżi eżistenti li kienu residenti għall-finijiet tat-taxxi fl-‘Istat ta’ l-Oriġini’ għal mill-inqas sentejn biss għandhom jitħallew jipparteċipaw fl-iskema. 3. Negozju li, filwaqt li jipparteċipa fil-proġett pilota, billi jwettaq l-attivitajiet kummerċjali normali jikber fin-numru ta’ nies li jħaddem lil hinn mil-limiti deskritti fid-definizzjoni ta’ l-SMEs, m’għandux ikun eskluż minn dan il-proġett minħabba dan. 4. Bidla f’min hu s-sid awtomatikament ma twassalx għall-esklużjoni tal-kumpanija parteċipanti, sakemm ma tiksirx id-definizzjoni ta’ intrapriża żgħira u ta’ daqs medju. 5. It-tranżazzjonijiet ta’ darba u l-varjazzjonijiet ‘anormali’ tan-negozju fid-dħul awtomatikament m’għandhomx iwasslu għall-esklużjoni tal-kumpanija parteċipanti (jew it-tneħħija ta’ ass kapitali kbir għandu jkun eskluż mir-rekwiżiti tad-dħul). 6. L-amalgamazzjonijietu l-akkwisti li ma jaffetwawx l-elementi kostitwenti ta’ l-iskema pilota (id-definizzjoni ta’ SME; id-determinazzjoni ta’ l-Istat ta’ l-Oriġini, eċċ.) awtomatikament m’għandhomx iwasslu għall-esklużjoni tal-kumpanija parteċipanti. L-amministrazzjonijiet tat-taxxi responsabbli, madanakollu, se jkollhom jerġgħu jivvalutaw jekk il-prerekwiżiti għall-parteċipazzjoni fl-iskema għadhomx jiġu sodisfatti taħt l-istruttura l-ġdida tal-grupp. 7. Il-bidla ta’ l-Istat ta’ l-Oriġini ta’ kumpanija parteċipanti matul l-iskema pilota tista’ titqies impossibbli. It-trasferiment tar-residenza għall-fini tat-taxxi tal-kumpanija li tmexxi għal Stat Membru ieħor għandha mbagħad twassal għat-tmiem ta’ l-iskema pilota. L-istess għandu jiġri fil-każ ta’ amalgamazzjoni li twassal għal bidla fir-residenza għall-fini tat-taxxi tal-kumpanija li tmexxi. Inkella, fil-każ ta’ bidla fir-residenza għal Stat Membru ieħor, fil-prinċipju, il-grupp jista’ jkompli jibbenefika mit-Tassazzjoni fl-Istat ta’ l-Oriġini, għalkemm skond ir-regoli ta’ l-Istat ta’ l-Oriġini l-ġdid. It-transizzjoni minn reġim ta’ Stat ta’ l-Oriġini għal ieħor għandha mbagħad tkun mingħajr problemi; għalkemm dan jidher teknikament ikkomplikat, mhuwiex impossibbli. 8. Fejn is-snin fiskali tal-kumpanija li tmexxi u tal-membru tal-grupp ta’ l-Istat ta’ l-Oriġini ma jikkoinċidux, tkun il-kumpanija li tmexxi li jkollha żżomm il-kontijiet korrispondenti li jippermettu lill-amministrazzjonijiet tat-taxxi konċernati li jivvalutaw l-applikazzjoni. 9. It-trasferiment ta’ l-assi bejn il-kumpanija li tmexxi (il-kumpanija parent jew l-uffiċċju prinċipali) u l-kumpanija sussidjarja u/jew l-istabbiliment permanenti fi Stat Membru ieħor taħt l-iskema pilota huwa possibbli skond ir-regoli domestiċi dwar it-Tassazzjoni fl-Istat ta’ l-Oriġini. Madanakollu, il-kumpanija parteċipanti li tmexxi hija meħtieġa li tistabbilixxi, f’kollaborazzjoni ma’ l-awtoritajiet tat-taxxi responsabbli, il-valur tal-kotba u l-valur tas-suq ta’ l-assi trasferit sabiex it-trasferiment ikun jista’ jiġi ntaxxat skond ir-regoli ‘normali’ korrenti jekk l-iskema pilota ma tittawwalx jew jekk l-assi jinbiegħ (jiġifieri tiġi “ffriżata” il-pożizzjoni u d-differiment tat-taxxa). Ir-regoli tad-Direttiva japplikaw sakemm it-tranżazzjoni tkun koperta mid-Direttiva ta’ l-Amalgamazzjonijiet Fiskali[30]. 10. Sakemm ma jkunx stipulat mod ieħor, it-tranżazzjonijiet kollha fi ħdan il-grupp ta’ l-Istat ta’ l-Oriġini bejn il-kumpanija li tmexxi u l-kumpaniji sussidjarji jew l-istabbilmenti permanenti jew bejn il-membri tal-grupp għandhom ikunu trattati skond ir-regoli domestiċi dwar it-taxxi ta’ l-Istat ta’ l-Oriġini. 11. Ir-regoli ġenerali kontra l-abbuż ta’ l-Istat ta’ residenza japplikaw għal kull unità tal-grupp f’relazzjoni ma’ l-Istati Membri li mhumiex parteċipanti u mal-pajjiżi terzi, sabiex jiġi prevenut “rule shopping”. L-applikazzjoni tat-trattati eżistenti dwar it-tassazzjoni doppja 21. Skond il-kunċett innifsu tat-Tassazzjoni fl-Istat ta’ l-Oriġini, ir-relazzjonijiet bejn il-membri tal-‘grupp ta’ l-Istat ta’ l-Oriġini’ taħt l-iskema pilota matul l-applikazzjoni ta’ l-iskema jaqgħu lil hinn mill-ambitu tat-trattati rilevant dwar it-tassazzjoni doppja. It-trattat bilaterali dwar it-tassazzjoni doppja bejn żewġ Stati Membri parteċipanti m’għandhomx ikunu applikabbli għat-tranżazzjonijiet bejn il-membri tal-grupp ta’ l-Istat ta’ l-Oriġini. Għalhekk, it-trattat għandu jibqa’ jkun applikat għal dawk l-aspetti tat-trattament fiskali li mhumiex affetwati mill-iskema pilota. 22. L-iskema pilota ma tinvolvi l-ebda bidla fit-tneħħija tat-trattati dwar it-taxxi. Il-membri differenti tal-grupp għandhom jibqgħu suġġetti għall-istess trattat dwar it-taxxi l-istess kif kienu qabel ma ngħaqdu ma’ l-iskema pilota. Fi kliem ieħor, it-trattat dwar it-taxxi ta’ l-‘Istat Ospitanti’ jew ta’ l-Istat ta’ residenza m’għandux japplika għal membru ta’ Grupp pilota ta’ l-Istat ta’ l-Oriġini, imma għad-dħul taxxabbli kif stabbilit skond ir-regoli ta’ l-Istat ta’ l-Oriġini. Għaldaqstant, l-iskema pilota ma teħtieġx bidliet fit-trattati dwar it-tassazzjoni doppja ta’ l-Istati Membri ma’ pajjiżi terzi. Hekk kif kull membru tal-‘Grupp ta’ l-Istat ta’ l-Oriġini’ jibqa’ jħallas it-taxxi fil-pajjiż tar-residenza tiegħu, it-trattati rispettivi għandhom jibqgħu japplikaw. 23. Fir-rigward ta’ dħul li ġej minn sors barrani tal-membri tal-gruppi (dividends, imgħaxijiet, royalties , eċċ., dħul minn proprjetà immobbli, eċċ.) minn pajjiżi terzi jew minn Stati Membri li mhumiex parteċipanti, jidher sensibbli li ġeneralment dan għandu jaqa’ lil hinn mill-ambitu ta’ l-iskema pilota u għandu jkun iġġustifikat bir-regoli normali. Id-dħul minn sors barrani għandu għalhekk jiżdied mad-dħul tal-membru tal-grupp wara t-tqassim. Din il-proċedura tevita l-problemi li kieku jinqalgħu jekk l-Istat ta’ l-Oriġini u l-Istat Ospitanti kienu qablu dwar arranġamenti differenti fit-trattati rispettivi tagħhom ma’ Stat terz, eż. dwar l-użu ta’ metodu ta’ kreditu u dwar il-metodu biex ikunu eżentati ċerti punti tad-dħul. Fejn l-intrapriża parteċipanti għandha dħul ta’ din ix-xorta, għalhekk se jkun meħtieġ li jkunu ffajljati żewġ dikjarazzjonijiet tat-taxxi, waħda fl-Istat ta’ l-Oriġini u l-oħra fl-Istat Ospitanti għal punti speċifiċi tad-dħul. 24. F’ċirkostanzi speċifiċi, kemm fi ħdan l-UE f’relazzjoni ma’ l-Istati Membri li mhumiex parteċipanti kif ukoll fil-konfront ta’ pajjiżi terzi, jistgħu jinqalgħu kwistjonijiet ta’ nuqqas ta’ diskriminazzjoni tat-trattat dwar tassazzjoni doppja hekk kif l-intrapriżi fl-istess Stat jiġu trattati b’mod differenti taħt l-iskema pilota. Filwaqt li r-riċerka disponibbli[31] tissuġġerixxi li l-paragun bejn l-intrapriżi li qed jipparteċipaw fl-iskema pilota u dawk li jinsabu barra mill-iskema pilota ma jistax jibqa’ aktar punt ta’ referenza rilevanti, dawn il-kwistjonijiet għandhom idealment jeħtieġu fehim formali komuni, mas-sħab rispettivi tat-Trattat, dwar l-interpretazzjoni ta’ din il-klawsola skond il-kondizzjonijiet ta’ l-iskema pilota. Il-kwistjonijiet ta’ trasferiment ta’ l-ipprezzar 25. Skond il-kunċett innifsu tat-Tassazzjoni fl-Istat ta’ l-Oriġini, ir-regoli nazzjonali dwar it-trasferiment ta’ l-ipprezzar m’għandhomx jibqgħu jkunu applikati fi ħdan il-Grupp ta’ l-Istat ta’ l-Oriġini taħt l-iskema pilota. Fil-qafas tal-‘Grupp ta’ l-Istat ta’ l-Oriġini’, ir-regoli ta’ l-Istat ta’ l-Oriġini għandhom ikunu applikati bl-istess mod fl-Istati Membri l-oħra konċernati. 26. Fejn għandhom x’jaqsmu l-aġġustamenti fit-trasferiment ta’ l-ipprezzar, eż. dwar il-kumpaniji affiljati, il-partijiet relatati jew il-kumpaniji sub-sussidjarji fl-Istati Membri li mhumiex parteċipanti jew fil-pajjiżi terzi, l-awtorità kompetenti għandha tkun l-awtoritajiet tat-taxxi ta’ l-Istat ta’ l-Oriġini (sakemm l-aġġustament ma jkunx ġej minn tranżazzjoni bejn pajjiż terz u membru tal-grupp ta’ l-Istat ta’ l-Oriġini residenti barra mill-Istat ta’ l-Oriġini). Dan jidher li huwa l-uniku mod biex wieħed jipproċedi li huwa prattiku u li jista’ jiġi attwat. Barra minn hekk, ir-riċerka disponibbli[32] tissuġġerixxi li għandha ssir distinzjoni bir-reqqa bejn aġġustamenti korrispondenti primarji u sekondarji. B’mod partikolari, jidher li huwa aħjar jekk isiru aġġustamenti korrispondenti qabel ma titwettaq l-allokazzjoni tal-bażi tat-taxxa u mhux qabel. Dan huwa għaliex id-dħul (minn sors barrani) ta’ dak l-affiljat biss u l-Istat Membru li huwa responsabbli għan-negozjar biss għandhom ikunu affetwati. 27. Ikun xi jkun il-każ, il-konsultazzjoni bejn l-amministrazzjonijiet ta’ l-Istat ta’ l-Oriġini u ta’ l-Istat Opsitant tidher bħala pass prudenti. Konsultazzjonijiet ta’ din ix-xorta probabbilment huma ferm importanti fir-relazzjonijiet bejn l-Istat Ospitanti u pajjiż terz li m’għandux trattat dwar tassazzjoni doppja ma’ l-Istat ta’ l-Oriġini. Kwistjonijiet tekniċi oħra 28. Fir-rigward tat-taxxi miżmuma f’ras il-għajn, pagamenti tad-dividends u l-proċeduri relatati li għandhom x’jaqsmu mat-tranżazzjonijiet bejn il-membri tal-Grupp ta’ l-Istat ta’ l-Oriġini, ir-regoli domestiċi ta’ l-Istat ta’ l-Oriġini għandhom japplikaw għall-membri kollha tal-‘Grupp ta’ l-Istat ta’ l-Oriġini’. Għal darb’oħra, dan il-mod kif wieħed jimxi jsegwi b’mod loġiku mill-kunċett innifsu tat-Tassazzjoni fl-Istat ta’ l-Oriġini. 29. Fir-rigward tal-pagamenti bejn żewġ intrapriżi li huma stabbiliti fl-istess Stat Membru imma li huma suġġetti għar-regoli dwar it-taxxi ta’ Stati ta’ l-Oriġini differenti, skond is-suġġeriment ta’ l-awturi tat-Tassazzjoni fl-Istat ta’ l-Oriġini[33], din it-tranżazzjoni għandha titqies b’mod utli bħala tranżazzjoni domestika aktar milli pagament transkonfinali, u għaldaqstant għandhom ikunu applikati r-regoli domestiċi ta’ l-Istat ta’ residenza (Ospitanti). Dan jevita kull komplikazzjoni ta’ introduzzjoni ta’ regoli ġodda għal dik li hi tranżizzjoni domestika normali fi ħdan Stat. 30. Safejn għandhom x’jaqsmu l-pagamenti tad-dividends lil azzjonisti tal-minoranza possibbli, minkejja li dan sa ċertu punt jista’ jeħtieġ żamma tal-kotba addizzjonali, dawn il-pagamenti għandhom ikunu trattati billi jiġu applikati r-regoli domestiċi ta’ l-Istat ta’ residenza (Ospitanti), minħabba li dan il-metodu jidher li huwa l-uniku mod ta’ kif wieħed jipproċedi li huwa prattiku u li jista’ jiġi attwat. L-aspetti proċedurali u amministrattivi ta’ l-iskema pilota L-implimentazzjoni prattika ta’ l-iskema pilota 31. Minbarra t-trattament fiskali ta’ l-SMEs taħt l-iskema pilota possibbli, jeħtieġ li jkun stabbilit metodu biex ikun hemm aċċess għall-iskema u għall-operat proċedurali tagħha. Huwa ssuġġerit li jintuża l-mekkaniżmu ta’ trattati dwar it-tassazzjoni doppja biex tkun implimentata l-iskema pilota. L-Istati Membri interessati għalhekk għandhom jidħlu f’negozjati xierqa, jippreparaw u jikkonkludu ftehim bilaterali jew, preferibbilment, multilaterali li jipperemetti lill-kumpaniji interessati li jipparteċipaw fl-iskema pilota tat-Tassazzjoni fl-Istat ta’ l-Oriġini. Jekk jixtiequ dan, l-appoġġ u l-assistenza għal dawn l-isforza ikunu disponibbli min-naħa tas-servizzi tal-Kummissjoni, possibbilment permezz tal-programm FISCALIS (seminars u/jew gruppi ta’ proġett). Imbagħad, l-Istati Membri konċernati għandhom jimplimentaw il-ftehim b’mod domestiku, skond il-liġijiet u l-prattika nazzjonali tagħhom. Il-ftehim bilaterali jista’ jieħu l-forma, b’mod utli, ta’ protokoll li jissuplimenta t-trattat rilevanti dwar it-tassazzjoni doppja, u l-ftehimiet multilaterali għandhom ikunu konklużi f’konvenzjoni intergovernattiva. Dan il-mod kif wieħed jipproċedi għandu jiżgura li l-iskema pilota tkun tista’ tiddaħħal u b’mod relattivament malajr u flessibbli, filwaqt li jiġi rispettat b’mod sħiħ il-prinċipju tal-legalità tat-tassazzjoni. 32. Fuq il-bażi tal-ftehim tagħhom ma’ l-Istati Membri l-oħra, l-amministrazzjonijiet tat-taxxi ta’ l-Istati Membri parteċipanti għandhom, ngħidu aħna permezz ta’ proċeduri interni xierqa (eż. ċirkolari jew pubblikazzjonijiet ta’ sejħa għal ‘espressjoni ta’ interess’), jistabbilixxu l-possibbiltà li l-kumpaniji joffru li jipparteċipaw fl-‘iskema pilota’. Il-kumpaniji interessati (kemm il-kumpanija li tmexxi kif ukoll il-kumpaniji sussidjarji) għandhom jinnotifikaw l-interess tagħhom li jieħdu sehem fl-iskema pilota lill-kontropartijiet tas-soltu tagħhom fl-amministrazzjonijiet tat-taxxi ta’ l-Istati ta’ residenza rispettivi tagħhom u dawn għandhom l-obbligu li jinformaw u jikkonsultaw mingħajr telf ta’ żmien lill-amministrazzjonijiet tat-taxxi ta’ l-Istati Membri l-oħra konċernati. Għandha tingħata deċiżjoni dwar l-applikazzjoni miż-żewġ amministrazzjonijiet jew aktar li huma konċernati f’perjodu raġonevoli ta’ żmien, eż. xahrejn jew tliet xhur wara n-notifika ta’ l-interess min-naħa tal-kumpanija. L-istess bħal deċiżjonijiet oħra amministrattivi, rifjut possibbli għandu jkollu miegħu r-raġunijiet u jista’ jkun iġġustifikat biss jekk il-kumpanija li qed tapplika ma tissodisfax ir-rekwiżiti stabbiliti fil-ftehim rilevanti (l-ebda diskrezzjoni għall-awtoritajiet). Ir-rekwiżiti għall-iffajljar u għall-pagament 33. Sa fejn għandhom x’jaqsmu r-rekwiżiti għall-iffajljar u għall-pagament, huwa ssuġġerit li, fil-prinċipju, il-kumpanija li tmexxi għandha tkun obbligata li tiffajlja dikjarazzjoni tat-taxxi għall-grupp ta’ l-Istat ta’ l-Oriġini biss fl-Istat ta’ l-Oriġini. L-amministrazzjonijiet tat-taxxi responsabbli ta’ l-Istati l-oħra konċernati għandhom jirċievu kopji ta’ din id-dikjarazzjoni tat-taxxi u l-annessi rilevanti (eż. karti tal-bilanċ, rendikont tal-profitti/tat-telf, eċċ. – kif meħtieġ skond il-liġijiet u l-prattika ta’ l-Istat ta’ l-Oriġini). L-informazzjoni provduta trid tkun biżżejjed biex tippermetti l-valutazzjoni tat-taxxi relatati mal-profitti jew tas-sovrapiżijiet jew ta’ karatteristiċi inter-relatati oħra addizzjonali tat-taxxa fuq id-dħul personali. Skond is-servizzi tal-Kummissjoni, sabiex tkun limitata l-ispiża m’għandu jkun hemm l-ebda rekwiżit sistematiku għal traduzzjoni; madanakollu, l-amministrazzjonijiet tat-taxxi jistgħu jitolbu biex ikunu provduti dokumenti essenzjali fl-ilsien nazzjonali jew f’ilsien ieħor xieraq bi spejjeż ta’ min iħallas it-taxxi. 34. Il-kunċett innifsu ta’ l-iskema pilota jagħmilha inevitabbli li l-parti l-kbira tal-piż amministrattiv reali jaqa’ fuq il-kumpanija li tmexxi. Il-kumpanija li tmexxi għalhekk għandha tikkalkula l-profitti magħquda tal-grupp skond ir-regoli ta’ l-‘Istat ta’ l-Oriġini’ tar-residenza u talloka dawk il-profitti fost il-membri tal-grupp skond il-formula li ġiet stabbilta minn qabel (ara aktar ’l isfel). Il-figuri tal-kriterji ta’ allokazzjoni differenti għandhom ikunu rrapportati lill-awtoritajiet tat-taxxi ta’ l-Istati Membri kollha involuti. Il-pagament tat-taxxa, madanakollu, se jsir mill-membru rispettiv tal-grupp fl-Istat ta’ residenza (Ospitanti) tiegħu. Il-kwistjonijiet ta’ kontroll u ta’ superviżjoni 35. Fejn għandha x’taqsam is-superviżjoni ta’ l-iskema pilota, japplikaw u għandhom jintużaw ir-regoli ġenerali għal assistenza reċiproka u għal kooperazzjoni amministrattiva fl-UE. Barra minn hekk, l-awtoritajiet tat-taxxi ta’ l-Istati Membri interessati, jekk dan jitiqies meħtieġ, għandhom jifformaw timijiet konġunti ta’ verifika sabiex issir verifika tal-kontijiet tal-kumpanija li tmexxi u tal-membri tal-grupp. Il-verifiki għandhom jitħallew isiru mit-tim konġunt fil-bini kollu li huwa kopert mill-grupp ta’ l-Istat ta’ l-Oriġini, imma għandhom ikunu strettament limitati għal dawk l-aspetti li huma rregolati mill-iskema pilota. F’każ ta’ litigazzjoni ikun loġiku, skond is-servizzi tal-Kummissjoni, li, fil-prinċipju, ikunu applikati r-regoli ta’ l-Istat ta’ residenza tal-kumpanija li hija membru tal-“grupp ta’ l-Istat ta’ l-Oriġini”, eż. l-Istat ospitanti għal kumpanija sussidjarja u l-Istat ta’ l-oriġini għal kumpanija li tmexxi. Jidher diffiċli li tkun ikkunsidrata soluzzjoni oħra li ma tiksirx il-liġijiet nazzjonali ta’ l-Istati Membri rispettivi. 36. Fil-ftehim bilaterali jew multilaterali se jkun meħtieġ li l-Istati Membri jaqblu dwar arranġamenti xierqa għat-tmiem ta’ l-iskema(i) pilota. Dawn ‘id-dispożizzjonijiet tal-ħruġ’ jridu jiddeterminaw il-valur ta’ l-assi u tal-piżijiet kif ukoll it-trattament tan-nefqa wara t-tmiem ta’ l-iskema pilota, dejjem jekk wieħed jassumi li ta’ l-aħħar ma tittawwalx, mingħajr ma tkun imposta, fuq l-intrapriżi parteċipanti, il-ħtieġa sistematika li jinżammu żewġ settijiet ta’ rendikonti skond ir-regoli ta’ l-Istat ta’ l-Oriġini u ta’ l-Istat Ospitanti matul il-fażi tat-test kollha ta’ l-iskema pilota. Il-perjodu ta’ żmien 37. Skond id-definizzjoni, l-iskema pilota għandha titfassal bħala prova sperimentali u għalhekk għandha tkun limitata fiż-żmien. Kemm għall-Istati Membri parteċipanti (l-amministrazzjonijiet tat-taxxi) u kemm għall-kumpaniji parteċipanti se jkun importanti li l-perjodu tal-prova jkun twil biżżejjed sabiex ikun jista’ jiġi analizzat bir-reqqa u sabiex tkun iġġustifikata l-ispiża tal-bidla minn sistema għall-oħra. Ibbażat fuq l-informazzjoni li ngħatat, huwa ssuġġerit li l-iskema pilota titmexxa għal perjodu ta’ ħames snin, fejn fi tmiem il-perjodu ssir evalwazzjoni finali. Il-perjodu ta’ żmien ta’ ħames snin huwa mifhum li jfisser li tiġi ffissata data meta tibda l-iskema u l-iskema awtomatikament tintemm ħames snin wara dik id-data (eż. mill-1 ta’ Jannar 2007 sal-31 ta’ Diċembru 2011). L-intrapriżi li jikkwalifikaw jistgħu, madanakollu, jingħaqdu fl-iskema fi kwalunkwe żmien matul il-perjodu u b’hekk jipparteċipaw ukoll għal perjodi iqsar (eż. mill-1ta’ Jannar 2009 sal-31 ta’ Diċembru 2011). 38. Id-deċiżjoni min-naħa ta’ kumpanija li tieħu sehem fl-iskema pilota għandha torbot għall-perjodu kollu ta’ ħames snin jew għal perjodu iqsar sakemm tasal id-data ta’ meta tintemm l-iskema pilota, kif kien iddeterminat minn qabel. Jekk kumpanija tinsisti li ttemm l-applikazzjoni ta’ l-iskema qabel ma jiskadi l-perjodu ta’ ħames snin, dan għandu jkun possibbli, imma tista’ tkun suġġetta għal valutazzjoni mill-ġdid tas-snin fiskali taħt l-iskema pilota u għal applikazzjoni retroattiva tar-regoli “tradizzjonali”. Il-formula tat-tqassim 39. Għall-fini ta’ din l-iskema pilota dejqa għandu jkun biżżejjed li tintuża formula sempliċi imma ekonomikament b’saħħitha biex titqassam il-bażi tat-taxxa bejn l-Istati Membri parteċipanti. Dan huwa minħabba li d-dħul tat-taxxa ‘li qiegħed f’riskju’ huwa limitat minn diversi fatturi: ir-restrizzjoni għal kumpaniji żgħar jew żgħar u ta’ daqs medju; in-numru limitat ta’ kumpaniji żgħar u ta’ daqs medju bi stabbilimenti fi Stati Membri oħra; il-karattru mhux obbligatorju; il-monitoraġġ strett; l-obbligi tat-taxxi ġeneralment baxxi ta’ l-SMEs, eċċ. Barra minn hekk, huwa faċli li tiġi applikata u titħaddem formula sempliċi. 40. Il-fatturi ekonomiċi li ġejjin jistgħu jintużaw sabiex tinħoloq il-formula ta’ l-allokazzjoni: is-somma totali ta’ pagi u salarji li kumpanija trid tħallas lill-impjegati tagħha; in-numru ta’ impjegati; il-bejgħ (id-dħul); l-assi. Meta dawn il-fatturi jingħaqdu flimkien se jżidu l-kwalità ekonomika rappreżentattiva imma se jagħmlu l-applikazzjoni tal-formuli aktar komplessa. Skond il-formula li tingħażel mill-Istati Membri, se jkun meħtieġ li jaqblu dwar definizzjonijiet li jiġu aċċettati b’mod komuni u li jitħaddmu b’mod prattiku tal-fatturi użati. 41. Huwa rakkomdandat li jintuża s-sehem r-rispettiv mis-somma totali ta’ pagi u salarji li kumpanija trid tħallas lill-impjegati tagħha (50%) u mid-dħul totali (50%) tan-negozju parteċipanti f’kull Stat Membru konċernat bħala formula tat-tqassim. Huwa faċli li jiġu identifikati dawn il-figuri mid-dikjarazzjonijiet taż-żamma tal-kotba u tat-taxxi. Barra minn hekk, it-taħlita ta’ fattur relatat ma’ l-input (is-somma totali ta’ pagi u salarji li kumpanija trid tħallas lill-impjegati tagħha) ma’ fattur relatat mal-produzzjoni (il-bejgħ) inaqqas ukoll l-arbitrarjetà possibbli. 42. Skond il-loġika inerenti tal-kunċett tat-Tassazzjoni fl-Istat ta’ l-Oriġini u ta’ l-iskema pilota, kemm il-profitti kif ukoll it-telf għandhom ikunu suġġetti għal tqassim skond il-formula. Kwalunkwe telf allokat lill-unitajiet tal-grupp se jkun suġġett għar-regoli ta’ trasferiment minn paġna/kolonna ta’ reġistru għal oħra jew minn perjodu ta’ żmien għal ieħor (carry-forward) u bil-maqlub (carry-back) ta’ l-Istat ta’ residenza ta’ l-unità, jiġifieri l-Istat ta’ l-oriġini għall-kumpanija li tmexxi (il-kumpanija parent jew l-uffiċċju prinċipali) u l-Istat ospitanti għall-kumpaniji sussidjarji u għall-istabbilimenti permanenti. 43. Skond is-sistema ta’ Tassazzjoni fl-Istat ta’ l-Oriġini, il-kumpanija li tmexxi tuża l-formoli tad-dikjarazzjoni tat-taxxa ta’ l-Istat ta’ l-Oriġini biex tgħaqqad u tirrapporta l-attivitajiet taxxabbli tagħha fl-Istati Membri kollha konċernati (ara aktar ’il fuq). Dawn mhux bilfors jinkludu l-informazzjoni meħtieġa dwar il-fatturi tat-tqassim. Għaldaqstant għandha tinħoloq formola xierqa u sempliċi sabiex dawn ikunu ddikjarati f’anness mad-dikjarazzjoni tat-taxxa. L-evalwazzjoni 44. Jidher li jkun aħjar jekk il-Kummissjoni u l-Istati Membri parteċipanti joħolqu grupp ta’ monitoraġġ sabiex jissuperviżjona l-iskema pilota; il-membri ta’ dan il-grupp kieku jikkonsultaw lil xulxin, iqisu l-problemi prattiċii possibbli u jivvalutaw s-suċċess ta’ l-iskema. Barra minn hekk, jagħmel sens għal dawk l-Istati Membri li jkunu qed jimplimentaw l-iskema pilota li jikkompilaw sal-31 ta’ Diċembru 2004 rapport dettaljat li jinkludi valutazzjoni ġenerali ta’ l-effetti ta’ l-iskema pilota sabiex il-Kummissjoni u l-grupp ta’ monitoraġġ ikunu jistgħu jqisu t-titwil possibbli jew it-tmiem ta’ l-iskema u jiddeċiedu dwar il-proċeduri rilevanti. [1] Il-Konklużjonijiet tal-Presidenza tal-Kunsill Ewropew ta’ Brussell tat-22 u tat-23 ta’ Marzu 2005, eż. fil-para. 25. [2] Id-Deċiżjoni tal-Kunsill 2000/819/KE ta’ l-20 ta’ Diċembru 2000. [3] COM(2004)70 bid-data tal-11/02/2004. [4] COM(2005)532 bid-data tal-25/10/2005 u COM(2005)551 bid-data ta’ l-10/11/2005. [5] Ir-Rakkomandazzjoni tal-Kummissjoni tal-25 ta’ Mejju 1994 li tikkonċerna t-tassazzjoni ta’ l-intrapriżi ż-żgħar u ta’ daqs medju, ĠU L 177, pp.1-19; ir-Rakkomdanzzjoni tal-Kummissjoni tas-7 ta’ Diċembru 1994 dwar it-trasferiment ta’ l-intrapriżi ż-żgħar u ta’ daqs medju, ĠU L 385, p.14-17.; il-Komunikazzjoni dwar ir-rakkomandazzjoni tal-Kummissjoni tas-7 ta’ Diċembru 1994 dwar it-trasferiment ta’ l-intrapriżi ż-żgħar u ta’ daqs medju, ĠU C 400, pp.1-9. [6] Il-Komunikazzjoni tal-Kummissjoni lill-Kunsill u lill-Parlament dwar it-titjib ta’ l-ambjent tat-taxxi għall-intrapriżi żgħar u ta’ daqs medju, COM(94)206, ĠU C187, p.5-10. [7] Id-dokument ta’ ħidma ta’ l-istaff tal-Kummissjoni “It-Tassazzjoni fuq il-Kumpaniji fis-Suq Intern” [SEC(2001)1681]. [8] Ara pereżempju: iċ-Ċentru għall-Istudji tal-Politika Ewropea, “Ir-Riforma fit-Taxxa fuq il-korporazzjonijiet fl-UE”, ir-Rapport ta’ Novembru 2001 u "Kumpanija ta’ l-UE mingħajr Taxxa ta’ l-UE? Pjan ta’ Azzjoni għat-Taxxa fuq il-Korporazzjonijiet sabiex isir progress fuq il-Proċess ta’ Liżbona”, ir-Rapport ta’ April 2002, it-tnejn li huma jinkludu aktar referenzi. [9] Għad-dettalji ara l-Komunikazzjonijiet tal-Kummissjoni “Lejn Suq Intern mingħajr ostakli tat-taxxi. Strateġija biex il-kumpaniji jkunu provduti b’bażi tat-taxxa konsolidata fuq il-korporazzjonijiet għall-attivitajiet tagħhom fl-UE kollha” [COM(2001)582] u "Suq Intern mingħajr ostakli tat-taxxa fuq il-kumpaniji – il-kisbiet, l-inizjattivi li għaddejjin u l-isfidi li għad baqa’ " [COM(2003)726]. [10] Informazzjoni dettaljata dwar dan ix-xogħol hija disponibbli minn dan il-websajt li ġej: http://europa.eu.int/comm/taxation_customs/taxation/company_tax/common_tax_base/index_en.htm [11] Parti III, kap. 8 u parti IV, B, kap. 11 ta’ l-istudju [SEC(2001)1682]. [12] Għal aktar informazzjoni dwar il-kwestjonarju u r-risposti ara f’http://europa.eu.int/comm/taxation_customs/taxation/company_tax/home_state_taxation/index_en.htm [13] Din il-konklużjoni min-naħa tal-Kummissjoni hija appoġġjata wkoll mil-litteratura, ara pereżempju: Chittenden F., Michaelas N. & Poutziouris P. (2000) ‘Small Business Taxation: An Agenda for Growth’ (‘It-Tassazzjoni għan-Negozji ż-Żgħar: Aġenda għat-Tkabbir’), Executive Development Centre, Manchester Business School and NatWest Bank PLC, p.2 . [14] Ara pereżempju r-risposti li ngħataw għall-konsultazzjoni tal-Kummissjoni fl-2003 u kwestjonarju li tnieda fl-2004 (kap. 7), it-tnejn huma diponibbli fuq il-websajt li ġejjahttp://europa.eu.int/comm/taxation_customs/taxation/company_tax/home_state_taxation/index_en.htm [15] Stqarrija ta’ l-istampa bid-data tal-11 ta’ Ġunju 2004. [16] Ara, pereżempju: Cressy, R. (2000) ‘Tax, Assistance, Compliance & the Performance of the Smaller Business’ (‘It-Taxxa, l-Assistenza, il-Konformità u r-Rendiment tan-Negozji li huma Iżgħar fid-Daqs’), Rapport ta’ Riċerka lill-Federazzjoni tan-Negozji ż-Żgħar; u: Chittenden F., Michaelas N. & Poutziouris P. (2000) ‘Small Business Taxation: An Agenda for Growth’ (‘It-Tassazzjoni tan-Negozji ż-Żgħar: Aġenda għat-Tkabbir’), Executive Development Centre, Manchester Business School and NatWest Bank PLC [17] Ara l-Anness 2 ta’ l-istudju tas-servizzi tal-Kummissjoni [SEC(2001)1681] li jinkludu aktar referenzi. [18] Id-Dokument ta’ Ħdima ta’ l-Istaff tal-Kummissjoni SEC(2004)1128. B’mod partikolari, wera li l-ispejjeż għall-konformità li huma relattivi għall-bejgħ huma akbar għall-SMEs milli għall-kumpaniji l-kbar. Barra minn hekk, kien stabbilit li l-attività transkonfinali twassal għal spejjeż għall-konformità ogħla għall-kumpaniji. Fuq l-analiżi ekonometrika li twettqet, intwera li l-ispejjeż għall-konformità huma ogħla għall-kumpaniji li għandhom mill-inqas kumpanija sussidjarja waħda fi Stat Membru ieħor meta mqabbla ma’ kumpaniji li m’għandhomx kumpaniji sussidjarji fi Stat Membru ieħor u li jiżdiedu man-numru tal-kumpaniji sussidjarji li jinsabu barra mill-pajjiż. [19] Għal deskrizzjoni qasira u ġenerika u valutazzjoni ara, pereżempju l-OECD, id-Direttorat għax-Xjenza, it-Teknoloħija u l-Industrija, Dokument ta’ Ħidma ta’ l-STI 2002/9 "Taxation, SMEs and Entrepreneurship" (“It-Tassazzjoni, l-SMEs u l-Intraprenditorija”) ta’ Duanjie Chen; Frank C. Lee u Jack Mintz. [20] Għal aktar dettalji ara l-valutazzjoni ta’ l-impatt li tinsab ma’ dan id-dokument. [21] Id-Deċiżjoni Nru 2235/2002/KE tal-Parlament Ewropew u tal-Kunsill tat-3 ta’ diċembru 2002 li tadotta programm Komunitarja sabiex tittejjeb l-operazzjoni tas-sistemi ta’ tassazzjoni fis-Suq Intern (il-programm Fiscalis 2003-2007); ĠU L 341, 17/12/2002 p. 1-5. [22] Ara b’mod partikolari Gammie, M. u Lodin, S.-O., " Home State Taxation " (“It-Tassazzjoni fl-Istat ta’ l-Oriġini”); Pubblikazzjonijiet IBFD 2001 [23] Eż. fil-Komunikazzjonijiet li jissemmew aktar ’il fuq [COM(2001)582] u [COM(2003)726]. Ta’ min jinnota li, fil-Komunikazzjoni tagħha ta’ l-1994 lill-Kunsill u lill-Parlament dwar it-titjib ta’ l-ambjent tat-taxxi ta’ l-intrapriżi ż-żgħar u ta’ daqs medju [COM(94)206 bid-data tal-25/05/1994, ĠU C 187 bid-data tad-09/07/1994] il-Kummissjoni diġà kienet ħarġet orjentazzjoni li tiddikjara li “l-attivitajiet barranin ta’ l-intrapriżi ż-żgħar u ta’ daqs medju, f’ċertu kondizzjonijiet, jistgħu jkunu ntaxxati biss fl-Istat Membru tar-residenza ta’ l-intrapriża. Dan għandu jimplika semplifikazzjoni amministrattiva kbira.” Madanakollu, fil-forma korrenti tagħha, it-Tassazzjoni fl-Istat ta’ l-Oriġini ma tmurx ’il bogħod. Ma tinvolvix tassazzjoni fl-Istat ta’ l-Oriġini biss, imma pjuttost il-kalkulazzjoni tal-bażi skond ir-regoli ta’ l-Istat ta’ l-Oriġini biss. [24] http://europa.eu.int/comm/taxation_customs/taxation/consultations/home_state_sme.htm [25] Ir-Rapport dwar il-komunikazzjoni tal-Kummissjoni lill-Kunsill, lill-Parlament Ewropew u lill-Kumitat Ekonomiku u Soċjali dwar il-politika tat-taxxi fl-Unjoni Ewropea – Il-prijoritajiet għas-snin li ġejjin (COM(2001)260 – C5-0597/2001 – 2001/2248(COS)) . [26] L-Opinjoni ECO/127 [27] Filwaqt li “Studju dwar l-analiżi tal-kwistjonijiet tal-kompetizzjoni u tad-diskriminazzjoni potenzjali li għandhom x’jaqsmu ma’ proġett pilota għal skema ta’ konsolidament tat-taxxi ta’ l-UE għall-istatut tal-Kumpanija Ewropea (Societas Europaea)" jiżgura wkoll l-eżistenza ta’ problemi ta’ din ix-xorta, hemm diversi kontro-argumaneti legali u prattiċi kontra l-prentensjonijiet tas-suppost diskriminazzjoni. Aktar importanti minn hekk, l-iskema ma tnaqqasx b’mod sistematiku l-piż tat-taxxi tal-kumpaniji parteċipanti; il-benefiċċju jitnaqqas minħabba l-ispejjeż ta’ konformità. Barra minn hekk, hemm inizjattivi, li huma ġeneralment komparabbli, ibbażati fuq il-prinċipju tal-pajjiż ta’ l-oriġini u fuq l-għarfien reċiproku kemm fil-qasam tat-taxxi kif ukoll f’oqsma oħra tal-liġi pubblika fejn l-argument jidher li mhux qed isir. [28] Ir-Rakkomandazzjoni tal-Kummissjoni tas-6 ta’ Mejju 2003 li tikkonċerna d-definizzjoni ta’ mikro-intrapriżi, intrapriżi żgħar u dawk ta’ daqs medju (2003/361/KE); ĠU L 124 ta’ l-20.5.2003, p.36-41. [29] Ara "The new SME definition - user's guide and model declaration" (“Id-definizzjonijiet l-ġdida ta’ SME – gwida għall-utent u dikjarazzjoni mudell”) , li tista’ tinkiseb minn:http://europa.eu.int/comm/enterprise/enterprise_policy/sme_definition/sme_user_guide.pdf [30] Id-Direttiva tal-Kunsill 2005/19/KE tas-17 ta’ Frar 2005 li temenda d-Direttiva 90/434/KEE ta’ l-1990 dwar is-sistema komuni ta’ tassazzjoni li tapplika għall-amalgamazzjonijiet, id-diviżjonijiet, it-trasferimenti ta’ l-assi u l-iskambji ta’ l-ishma li jikkonċernaw il-kumpaniji ta’ Stati Membri differenti; ĠUL 58/19; 04/03/2005. [31] L-Uffiċju Internazzjonali tad-Dokumentazzjoni Fiskali (IBFD); “ The compatibility of the Home State Taxation system with double taxation agreements based on the OECD Model: a study” (“Il-kompatibilità tas-sistema ta’ Tassazzjoni fl-Istat ta’ l-Oriġini mal-ftehimiet dwar tassazzjoni doppja bbażati fuq il-Mudell ta’ l-OECD: studju”), riprodott f’Lodin/Gammie, op.cit, p. 77-104, p. 99. [32] Lodin/Gammie, op.cit., p.57; IBFD, op.cit, p. 95f. [33] Ara Lodin/Gammie, op.cit, p. 37.